Украина Европа Иттифоқи ва НАТОга аъзо бўлиш ҳаракатида собит\n04 август 2020, Тошкент вақти: 13:34\nУкраина президенти Володимир Зеленский.\nУкраина президенти Володимир Зеленский Брюсселда Европа Иттифоқи расмийлари билан учрашувларни давом эттирмоқда. У 5 июнь куни Европа Кенгаши президенти Дональд Туск билан музокара ўтказди.\n-Украина Европа Иттифоқига интеграциялашиш бўйича ҳаракатларни давом эттиради. Европа Иттифоқига интеграциялашув Украина мустақиллигининг, украин халқи фаровонлигининг ва иқтисодий-техник тараққиётнинг бош кафолатидир,-деди Зеленский.\nЗеленский президент сифатидаги илк сафарини 4 июнда Брюсселдан бошлади.\nВолодимир Зеленский НАТО Бош котиби Йенс Столтенберг билан учрашувдан сўнг ўтказган матбуот анжуманида Киев Москва билан музокараларга тайёр эканини билдирган эди.\nЗеленский Украина Минск келишими шартларини бажаришдан бош тортмаслигини ҳам таъкидлади.\nFacebook француз комигига ўз саҳифасидан ва Instagram тармоғидан фойдаланишни тақиқлади\nДьедонн миллий нафратга асосланган чиқишлари учун судланган.\nFacebook француз комиги Дьедонн М'Бала М'Балани ўз саҳифасидан ва Instagram тармоғидан фойдаланиш ҳуқуқидан маҳрум қилди. Ширкатнинг билдиришича, бунга комикнинг холокост қурбонлари устидан кулгани сабаб бўлган.\nДьедонн Франция ва Бельгия судлари томонидан миллий нафратга асосланган ва терроризмни оқловчи чиқишлари учун судланган, аммо шунга қарамай ўн йиллар давомида шахсий шоу ва кинолойиҳаларда иштирок этиб келаётганди.\nҒарбда Facebook ширкати миллий нафрат ва зўравонликларни тарғиб қилаётган фойдаланувчиларга қарши самарали кураш олиб бормаётганликда айбланиб, қаттиқ босимларга учрамоқда.\nИрқчилик ва антисемитизмга қарши кураш халқаро лигаси Facebook ширкати Дьедонн М'Бала М'Балани ижтимоий тармоқлардан фойдаланиш ҳуқуқидан маҳрум қилганини “буюк ғалаба” деб баҳолади.\nДьедоннинг Facebookдаги саҳифасининг 1 миллион 300 минг обуначиси бор эди.\nИюнда Google ҳам Дьедонни YouTubeга киришини тақиқлаб қўйган. Комик YouTubeда 400 минг обуначига эга эди.\nҚозоғистонда ҳуқуқ фаоли Асия Тулесовага нисбатан суд жараёни бошланди\nАсия Тулесова уч йилга қамалиши мумкин.\nҚозоғистонда инсон ҳуқуқлари фаоли Асия Тулесовага нисбатан суд жараёни бошланди.\nОлмаота судида 3 август куни бошланган жараён коронавирус туфайли видеоалоқа тарзида ўтказилмоқда.\n36 ёшли Тулесова 6 июнда ўтган норозилик намойишида қатнашганидан икки кун ўтиб ҳибсга олинган эди. Тулесова полиция ходимига нисбатан куч ишлатганликда айбланмоқда.\nҲуқуқ фаоли намойиш пайтида ўзини қўлга олмоқчи бўлган ва куч ишлатишга ҳаракат қилган полиция ходимининг бош кийимини уриб туширган эди.\nМазкур айблов ортидан Асия Тулесова уч йилга қамалиши мумкин.\nСаудия қиролидан пора олишда айбланаётган Испания собиқ қироли мамлакатни тарк этди\nХуан Карлос 2014 йилнинг 18 июнида ўғли фойдасига тахтдан воз кечган эди.\nИспаниянинг собиқ қироли Хуан Карлос I коррупцияга аралашганлик айбловлари ортидан мамлакатни тарк этишга қарор қилганини билдирди.\nҚирол саройи тарқатган маълумотда қайд этилишича, собиқ қирол бу ҳақда амалдаги қирол – ўғли Филипп VIни мактуб орқали огоҳлантирган.\nИюнь ойида Испания Олий суди 82 ёшли Хуан Карлос Iга нисбатан тергов ҳаракатларини бошлаган эди. Собиқ қирол Саудия Арабистонининг ҳозирда марҳум бўлган қиролидан темир йўл қурилиши шартномаси учун юз миллион доллар миқдорида пора олганликда гумонланмоқда. Бу ҳақда Швейцария газетасида эълон қилинган мақолада гап бўлган.\nБундан ташқари Испания матбуоти собиқ қиролни солиқ тўлашдан бўйин товлаганликда, пул ювишда ва молиявий товламачиликда ҳам айбламоқда.\nТахт вориси Филипп VI мазкур айбловлар ортидан отасини йиллик 194 минг евро миқдоридаги нафақадан маҳрум қилди ва унинг бойлигига меросхўр бўлиш ҳуқуқидан воз кечди.\n“Немис тўлқини” радиосининг хабар беришича, Хуан Карлос бу нафақасиз ҳам яхшигина ҳаёт кечириши мумкин. Чунки Forbes журнали ҳисоб-китобича, собиқ қиролнинг бойлиги 2 миллиард доллардан кўпроқдир.\nХуан Карлос ўғлига ёзган мактубида “Мамлакат шаънини сақлаб қолиш истагида” Испанияни тарк этаётганини билдирган. Филипп VI отасига жавоб хатида “бу қарорни чин юракдан қўллаши”ни айтиб, бундай қарор учун “миннатдорчилик изҳор қилган”.\n1975 йилнинг 22 ноябрида Испания қироли сифатида эълон қилинган Хуан Карлос 2014 йилнинг 18 июнида ўғли фойдасига тахтдан воз кечган эди.\nТрамп АҚШ бизнесига TikTok тармоғини сотиб олишга 15 сентябргача муҳлат берди\nTikTok Хитойнинг ByteDance ширкатига тегишли.\nАҚШ президенти Дональд Трамп Америка шикратларига Хитойнинг TikTok ижтимоий тармоғини сотиб олишга 15 сентябрга қадар муддат белгилаб берди.\nТрамп 3 августда Твиттер саҳифасида АҚШ технологик гиганти Microsoft TikTok ижтимоий тармоғини сотиб олишига қарши эмаслигини ҳам ёзди.\nАҚШ президенти Хитой ижтимоий тармоғи миллий хавфсизликка таҳдид солиши мумкин, деб ҳисоблайди. Трампга кўра, TikTok томонидан тўпланаётган маълумотлар Хитой разведкаси учун озуқа бўлиши эҳтимол. Шундан келиб чиқиб, Трамп ўтган ҳафтада АҚШда TikTok фаолиятини тақиқлаш ниятини билдирганди.\nКейинроқ президент Microsoft бош директори Сатя Наделла билан учрашиб, TikTok тармоғини сотиб олиш имкониятларини муҳокама қилган.\nTikTok Хитойнинг ByteDance ширкатига тегишли. 2 август куни Microsoft TikTok тармоғини сотиб олиш имкониятларини муҳокама қилиш юзасидан сўзлашувларни давом эттиришга тайёр эканини билдирган.\nМедведев: Россияда меҳнат муҳожирлари содир этаётган жиноятлар кўпайди\nОМОН ўзбекистонлик муҳожирларни текширмоқда. Новосибирск, 23 июль 2020 йил.\nРоссия Хавфсизлик кенгаши раисининг ўринбосари Дмитрий Медведев кенгашнинг 3 августда ўтган йиғилишида пандемия ортидан юзага келган оммавий ишсизлик оқибатида меҳнат муҳожирлари содир этаётган жиноятлар сони кўпайганини айтди.\nМедведевга кўра, бугунги кунда Россияга бошқа давлатлардан келган муҳожирларнинг 40 фоизи ишсиз қолган.\n“Бу эса, албатта, жиноятчиликнинг кўпайишига омил яратмоқда”,-деди Медведев.\nРоссия Ички ишлар вазирлиги 25 июль куни мигрантларни “экстремизм”, “жиддий қонунбузарликлар”, жамоат тартибини бузиш ва рухсат берилмаган оммавий норозилик намойишларини ўтказишда айблаган эди.\n27 июлда эса Россия Федерал хавфсизлик хизмати “Москвада террор уюштирмоқчи бўлган тожикистонлик муҳожир” отиб ўлдирилганини эълон қилган.\nБи-би-си: Эрон ҳукумати коронавирусдан ўлганлар сонини озайтириб кўрсатган\nЭрон Соғлиқни сақлаш вазирлиги COVID-19дан расман 14 405 киши ўлганини эълон қилган.\nЭрон ҳукумати коронавирусдан ўлганлар сонини бир неча маротабага камайтириб кўрсатган. Бу ҳақда Би-би-си ўз манбалари томонидан қўлга киритилган Эрон ҳукуматининг махфий ҳужжатларига таянган ҳолда хабар берди.\nМахфий ҳужжатларда қайд этилишича, 20 июлгача бўлган ҳолатга кўра, Эронда коронавирусдан ўлганлар сони камида 42 минг кишини ташкил қилади. Эрон Соғлиқни сақлаш вазирлиги эса COVID-19дан расман 14 405 киши ўлганини эълон қилган.\nБи-би-сининг 3 августда хабар беришича, манбалар қўлга киритган ва радиога тақдим этган махфий ҳужжатларда коронавирус ташхиси билан касалхонага ётқизилганларнинг исмлари, ёши, жинси, касалхонага ётқизилган ва даволанган вақти, касаллик симптомлари қайд этилган.\nЭрон пандемиядан энг кўп жабрланган давлатлардан бири ҳисобланади. Лекин Теҳрон бу борада эълон қилган маълумотлар сўнгги пайтларда мутахасисларнинг шубҳаланишига сабаб бўлганди.\nАфғонистон қамоқхонасига қилинган ҳужумда камида 39 одам ҳалок бўлди\nАввалроқ ҳужум пайтида 24 киши яралангани хабар қилинган эди.\nАфғонистон ҳукумати “Ислом давлати” гуруҳининг Нангарҳор вилояти маркази Жалолобод шаҳридаги қамоқхонага қилган ҳужуми оқибатида ҳалок бўлганлар сонини эълон қилди.\nРасман билдирилишича, ҳужум оқибатида камида 39 киши ҳалок бўлган. Бундан ташқари хавфсизлик кучлари 10 жанггарини ўлдирган.\n“Ислом давлати” жангарилари 2 августда Жалолобод шаҳридаги қамоқхона эшиги олдида бомба ўрнатилган автомашинани портлатган ва хавфсизлик кучлари билан отишмага киришган. Жангарилар қамоқхонага ҳужумни яқин атрофдаги бозордан уюштирган. Хабарларда билдирилишича, жангарилар билан отишма 3 августда ҳам давом этган.\nЎшанда ҳужум оқибатида тинч аҳолидан камида уч киши ҳалок бўлгани ва 24 киши яралангани хабар қилинганди.\nРасмийларга кўра, ҳужум пайтида қамоқхонадан 50дан 100 нафаргача маҳбус қочиб кетган. Улардан кўпчилиги ҳозирги вақтда қўлга олинди. Қамоқхонада Толибоннинг 1700 собиқ жангариси ва “Ислом давлати” гукруҳи аъзолари сақланган.\n“Ислом давлати” ўзига қарашли Amaq ахборот агентлиги орқали тарқатган баёнотида ҳужум учун масъулиятни зиммасига олди.\n1 август куни Афғонистон разведка хизмати Афғонистон махсус кучлари Жалолободда “Исломий давлат” жангари гуруҳининг юқори лавозимли разведка етакчиси Ассадуллаҳ Оракзай ўлдирилганини маълум қилган эди.\nЖССТ раҳбари “узоққа чўзиладиган” пандемияга тайёр туришга чақирди\nМексиканинг Монтеррей шаҳридаги тиббий муассаса олдида ҳимоя кийимида турган тиббиёт ходими, 2020 йил 24 июли.\nКоронавирус инфекцияси пандемиясининг “узоққа чўзилиб кетиши” эҳтимоли бор, унинг таъсири эса яқин ўн йиллар ичида сезилиб туриши мумкин. Бу ҳақда Жаҳон соғлиқни сақлаш ташкилоти раҳбари Тедрос Гебрейесус билдирди.\nЖССТнинг фавқулодда қўмитаси Хитойда коронавирус инфекцияси ёйилиши соғлиқни сақлаш соҳасида халқаро фавқулодда ҳолат деб эълон қилингани ортидан олти ой ўтгач, вазиятни баҳолаш учун 1 август куни йиғилган.\nБир қатор экспертлар ва сиёсатчилар (шу жумладан АҚШ президенти Дональд Трамп) “эпидемия ривожланишига реакцияси жуда секин бўлди” дея ЖССТни танқид қилганди. ЖССТ раҳбари шанба куни фавқулодда вазият Хитой хорижида ҳали бир нафар ҳам одам ўлмаган пайтда эълон қилинганини билдирди.\nҲозирда қурбонлар сони, АҚШдаги Жонс Ҳопкинс университети маълумотларига кўра, жаҳон бўйлаб 690 минг нафардан, коронавирус юқтириб олганлар сони эса 18 миллион нафардан ошган. Пандемия вирус Европада тез тарқала бошлаган март ойи бошида эълон қилинган.\nЖаҳондаги кўплаб мамлакатларда март ойида киритилган карантин чоралари хасталикка чалиниш кўрсаткичи бироз пасая бошлагани ортидан май-июнь ойларида юмшатилган. Бироқ қатор мамлакатларда сўнгги пайтларда коронавирус қайтадан тезлик билан тарқала бошлади. Бунинг ортидан чеклов чоралари ҳам қайта киритилмоқда.\nАвстралиянинг аҳоли сони бўйича иккинчи шаҳри бўлган Мельбурнда одамларга оқшомги соат 8 дан тонгги соат 5 гача уйдан узрли сабабсиз чиқиш тақиқлаб қўйилди. Бу тартиб олти ҳафта давом этиши керак. Испания ва Буюк Британиянинг айрим ҳудудларида ҳам шу ҳафтадан қатор чекловлар қайта киритилган.\nТрампнинг 2019 йилдаги даромади қарийб ярим миллиард долларни ташкил этди\nДональд Трамп ўзининг солиқ декларациясини эълон қилди. Унга мувофиқ, 2019 йилда АҚШ президенти камида 446 миллион доллар даромад топган. Ҳужжат АҚШ ҳукумати қошидаги Этика масалалари бюроси сайтида ёйинланган.\nТрамп даромадларининг асосий манбаи ўтган йили унинг Мар-а-Лагодаги (Флорида штати) қароргоҳи, Майамидаги оромгоҳи ва Вашингтондаги Trump International меҳмонхонаси бўлган. Оқ уй раҳбари АҚШ киноактерлари гильдияси ҳамда ўзининг “Битим тузиш санъати” китоби сотилишидан ҳам даромад олади.\nИюль ойи бошида АҚШ Олий суди Трампнинг тўққиз йиллик солиқ декларациясини Нью-Йоркдаги прокурорларга топшириш ҳақида қарор чиқарган. Оқ уй раҳбарининг даромадларига оид маълумотлар Конгрессга йўлланмайди.\nБундан ташқари, Конгресснинг уч қўмитаси Трампга қарши даъво аризаси берган. Улар президентдан молиявий маълумотларни очиқлашни талаб қилишган. Бироқ Олий суд қонун чиқарувчиларнинг бу талабини рад қилиб, қарор қабул қилиш ҳуқуқини қуйи инстанция судларига тақдим этган. Бу АҚШда шу йил ноябрида бўлиб ўтадиган президент сайловигача Конгресс Трампнинг декларацияси билан таниша олмаслигини англатади.\n2015 йил июнида президентликка номзоди кўрсатилишидан аввал Трамп ўз бойлиги қарийб 8 миллиард 800 миллион долларни ташкил этишини билдирган. Бироқ Forbes журнали ўша пайтда Трампнинг сарвати бундан икки баравар кам эканини қайд этган.\n2020 йил апрелида Forbes нашри президентнинг бойлигини 2 миллиард 1 миллион доллар, дея баҳолаган, бу эса 2019 йил октябрига қиёсан бир миллиард долларга камдир.\nРоссия, Қозоғистон, Туркия ва БАА Қирғизистон билан авиаалоқани тиклашга розилик бергани йўқ\nБишкек яқинидаги "Манас" халқаро аэропорти (архив сурати).\nҚирғизистоннинг хорижий ўлкалар билан мунтазам авиаалоқаси август ойи охиригача тикланмаслиги мумкин. Ҳозирча чартер рейслар амалга ошириб турилади ва уларнинг сони ошади. Бу ҳақда Озодликнинг қирғиз хизматига Фуқаровий авиация агентлиги директори Қурманбек Акишев маълум қилган.\nУнинг айтишича, Россия ҳозирча мунтазам рейсларни тиклашга рози бўлмаган, бироқ чартер рейслар сонини кўпайтиришга тайёр. Туркия билан ҳам чартер рейслар сони икки баравар ошади, уларни Turkish Airlines, Pegasus ва Avia Traffic авиаширкатлари амалга оширади. Бирлашган Араб Амирликларидан ҳафтасига икки марта Air Arabia ва Fly Dubai учоқлари билан чартер рейслар амалга оширилади. Қозоғистон чартер рейсларини зарурат туғилишига қараб амалга оширмоқчи.\nАкишев бу тартиб август ойи охиригача сақланиб қолишини тахмин қилмоқда. Аввалроқ у Қирғизистон 1 августдан юқорида номлари зикр этилган тўрт мамлакат билан авиаалоқани тиклашни режалаётгани ҳақида билдирганди.\nҚирғизистон халқаро йўналишдаги авиаалоқани коронавирус пандемияси қабатида март ойидан тўхтатган. Республика жами 9 та мамлакат билан бевосита авиақатновларни амалга ошириб келган.\nТожикистон ИИВ ярим йил ичида икки терактнинг олди олинганини иддао қилди\nТожикистон ИИВ Уюшган жиноятчиликка қарши кураш бошқармаси бошлиғи Шоди Ҳафиззода.\nЖорий йилнинг ўтган олти ойи ичида Тожикистонда иккита террор хуружининг олди олинган. Бу ҳақда 3 август куни Тожикистон Ички ишлар вазирлиги Уюшган жиноятчиликка қарши кураш бошқармаси бошлиғи Шоди Ҳафиззода маълум қилган, дея хабар қилди Озодликнинг тожик хизмати.\nМулозимга кўра, террор хуружлари Тожикистонда тақиқланган “Ислом давлати” гуруҳи томонидан Шаҳринав ва Рашт туманларида режаланган.\n“Террорчилар ҳадафи ҳуқуқ-тартибот идоралари ходимлари бўлган. Бироқ жиноятчилар ўз режаларини амалга оширишга улгуролмаганлар, чунки куч ишлатар тузилмалар ходимлари томонидан қўлга олинганлар”, деган Шоди Ҳафиззода.\nБу маълумотни мустақил манбалар воситасида текширишнинг имкони бўлмаган.\nТожикистон ИИВ террорчилик ва экстремизм билан боғлиқ 875 та жиноят фош этилганини маълум қилган. Ҳафиззодага кўра, ярим йил ичида 200 чоғли террорчилик ва экстремистик ташкилотлар аъзолари қўлга олинган. Шунингдек, у террорчилик ва экстремизмда айбдор кўрилган 90 дан зиёд тожикистонлик мамлакатга қайтарилганини қўшимча қилган.\nХалқаро ташкилотлар Тожикистонни экстремизм ва террорчиликка қарши кураш баҳонасида ўзгача фикрлиларни жазолаётганлиги учун танқид қилиб келади. Тожикистон расмийлар эса бу айбловларни рад этиб келади.\nНобель мукофоти лауреати Жон Хьюм вафот этди\nЖон Хьюм (2016 йилдан олинган сурат).\nНобель тинчлик мукофоти совриндори Жон Хьюм 83 ёшида вафот этди. У мазкур мукофотга Шимолий Ирландиядаги зиддиятни бартараф қилишда қўшган улкан ҳиссаси учун 1998 йилда сазовор бўлганди.\nЖон Хьюм 3 август куни Дерри шаҳрида узоқ давом этган хасталикдан сўнг жон таслим қилган.\nУ Ирландия миллий университетини тамомлаб, санъат магистри даражасини олган. Кейинроқ у Кредит уюшмасига асос солган. 1969 йили Хьюм Шимолий Ирландия парламентига сайланган ва орадан бир йил ўтгач, ҳаммаслаклари билан католик Социал-демократик ва либерал партиясини таъсис этган. 1979 йили Шимолий Ирландиянинг Европа парламентидаги вакили бўлган ва Социал-демократик ва либерал партиясига раҳбар этиб сайланган.\nЖон Хьюм 1985 йилдаги Инглиз-ирланд шартномаси имзоланишида иштирок этган. Мазкур шартномага мувофиқ, Дублин Шимолий Ирландия билан боғлиқ масалаларни ҳал қилишда расмий консультант мақомини олган.\n1998 йили Хьюм 30 йилча давом этган Шимолий Ирландия қонли тўқнашувини (унда 3600 киши қурбон бўлган) тинч йўл билан ҳал қилишга оид Белфаст шартномасини имзолашда қатнашган. 2004 йили Жон Хьюм сиёсатдан кетишга қарор қилган.\nНур-Султонда бир гуруҳ аёл педофилия учун ўлим жазосини жорий қилишга чақирди\nВазирликлар уйи олдидаги акция иштирокчиси педофилия учун ўлим жазосини киритиш чақириғи ёзилган варақа билан, Нур-Султон, 2020 йил 3 августи.\nҚозоғистон пойтахтида 20 чоғли аёл 3 август куни Вазирликлар уйи олдида тўпланиб, расмийларни ёш болалар устидан жинсий зўравонлик қилганлар учун ўлим жазоси беришга чақиришди. Озодликнинг қозоқ хизмати хабарига кўра, улар мамлакатда бу каби жиноятлар сони ўсиб бораётгани, ҳукумат бу масалага “бефарқ” муносабатда бўлаётгани, амалдаги қонунчиликда кўзда тутилган жазо эса “етарли даражада қаттиқ эмас”лигини билдиришди.\n“Мен педофилларнинг ўлим жазосига ҳукм қилинишини талаб қиламан. Агар биз ҳимоясиз болаларни муҳофаза қилолмасак, бизга полиция ва қуролли кучлар нимага керак? Ўз мамлакатимизда болалар ҳаётини, руҳий ҳолатини ҳимоя қилолмасак, ҳукумат нимага керак?”, дея савол ташлаган беш боланинг онаси бўлган Мўлдир Сарсенбаева.\nКўп болали она Айгул Ниятбекова ўз ўғил-қизларининг келажагидан хавотирланаётганини таъкидлади.\n“Яқиндагина Сатпаевда, ундан кейин Бойқўнғирда шундай воқеа содир бўлди; бир неча кун аввал худди шунақа мудҳиш ҳодиса пойтахтда содир бўлгани ҳақида эшитдик. Жиноятчилик даражаси, ошган бўлса, ошдики, камайгани йўқ. Аёллар қаршилик кўрсатиш ва ўзини ҳимоя қилишга қодир. Аммо ёш болалар ўзини ҳимоя қилолмайди. Ҳукумат тепасида ўтирганлар кимёвий ахталаймиз, инъекция қиламиз, деяпти. Аммо бундан фойда бўлмаяпти”, деган А. Ниятбекова.\nАёллар Вазирликлар уйи олдида икки соатча туриб, ўз талабларини билдиришди. Акция ўтган жойда полиция ва махсус топшириқ бажарувчи отряд ходимлари бўлган, бироқ улар аралашмай, бир четда турганлар, ҳеч кимни тутиб кетмаганлар.\nВоқеа жойига етиб келган Есиль туман ҳокимияти вакили йиғилганларга шаҳарда қатъий карантин чоралари амалда эканини айтиб, тарқалишни сўраган. У ҳокимиятга мазкур акция ўтказилиши ҳақида ҳеч қанақа “огоҳлантириш хати” тушмагани, 6 июндан кучга кирган тинч йиғилишлар тўғрисидаги қонун эса шуни талаб қилишини ҳам қўшимча қилган.\nҚонунчиликка мувофиқ, ёш болага нисбатан зўрлаш ёки жинсий характерга эга зўравонлик ҳаракатларини амалга оширганлик учун 20 йилга озодликдан маҳрум ёки умрбод қамоқ жазоси кўзда тутилган.\nҚозоғистонда ўлим жазосини амалга ошириш учун мораторий эълон қилинган. Жиноят кодексида ўлим жазоси ўта оғир ва террорчилик билан боғлиқ жиноятлар учун кўзда тутилган.\nПедофилия учун жазога оид баҳс-мунозаралар жамиятда Қарағанда вилоятининг Сатпаев шаҳрида беш яшар қизалоқнинг ўғирланиши ва зўрланишига оид хабарлар ортидан яқинда рўй берган тўполонлардан кейин қайта авж олди. Расмийларга кўра, тўполонлардан кейин бу нисбатан осойишта шаҳарда 16 киши қўлга олинган, яна икки киши қидирувга берилган. Полиция муҳтамал бола ўғрисига нисбатан (шу жумладан ёш болани зўрлаганлик моддаси бўйича ҳам) тергов бошланганини маълум қилган.\nҚозоғистонда 2018 йилдан кимёвий кастрация (ахталаш) тўғрисидаги қонун кучга кирган. Жазонинг бу тури жинсий зўравонликда айбланиб, қамалган маҳкумлар учун кўзда тутилган. Жиноят кодексига мувофиқ, кимёвий кастрация вояга етмаганларнинг жинсий дахлсизлигига қарши жиноят содир этган, жинояти судда исботланган, ёши 18 дан ошган шахсларга нисбатан қўлланилади. Бу меъёрга қарши бўлганлар суд томонидан хатога йўл қўйилиши мумкинлиги ҳамда кимёвий кастрация учун бюджетдан каттагина маблағ ажратилишига эътибор қаратадилар.\nБишкекда Суриядаги қирғизистонлик аёлларнинг яқинлари акция ўтказди\nСуриядаги қирғизистонлик аёллар яқинларининг акцияси, Бишкек, 2020 йил 3 августи.\nБишкекда Сурия ҳудудида бўлган қирғизистонлик аёлларнинг қариндошлари акция ўтказишди. Улар аёлларни ватанига қайтаришда ёрдам сўраб Қирғизистон президент Сўўрўнбай Жээнбековга мурожаат қилишди.\nТадбир иштирокчиларига кўра, Суриядаги “Ал-Ҳол” қочқинлар лагерида айни пайтда юздан зиёд қирғизистонлик аёл бўлиб, улардан ҳар бирининг бир неча фарзанди бор.\nСуриядаги қирғизистонлик аёлларнинг яқинлари аввал ҳам бир неча марта мамлакат расмийларига мурожаат қилишган, бунга жавобан ҳукумат ўз фуқароларини қайтариш учун амалга оширилаётган уринишлар ҳақида билдирган.\nСобиқ ИШИД жангарининг хотинлари сақланаётган Сурия шимолидаги “Ал-Ҳол” лагери айни пайтда курд отрядлари назорати остида бўлиб турибди. Ўн минглаб аёл ва бола сақланаётган мазкур лагерда Марказий Осиё мамлакатлари ватандошлари ҳам талайгина.\n2019 йил октябрида Қирғизистон Миллий хавфсизлик давлат қўмитаси Сурия ҳудудига лагерь ва қамоқхоналарда 500 га яқин қирғизистонлик сақланаётгани ҳақида маълум қилган. Қўмита раҳбарининг ўринбосари Мирлан Турғунбаев Қирғизистон расмийлари ўз фуқароларини ватанга қайтариш бўйича музокаралар олиб бораётганини билдирган.\nАввалроқ Сурия ҳудудидаги қочқинлар лагерида бўлган қирғизистонликлар билан учрашиш учун халқаро ташкилотлар ва Қирғизистоннинг Туркиядаги элчихонаси ўртасида музокаралар олиб борилаётгани ҳақида маълум қилинганди. Ҳукумат қошида қирғизистонликларни Сурия ва Ироқдан қайтариш бўйича ишчи гуруҳ тузилган.\n2020 йил февралида Қирғизистон Ташқи ишлар вазирлиги Суриядаги вазиятнинг мураккаблиги ҳозирча у ердан қирғизистонликларни олиб келиш бўйича бирор-бир тадбирни амалга оширишга имкон бермаётгани ҳақида баёнот тарқатган.\nТрамп Бостон ҳужумчиси Жоҳар Царнаевга яна қайта ўлим жазоси берилишига эришмоқчи\nЖоҳар Царнаев Қирғизистоннинг Тўқмоқ шаҳрида туғилган.\nПрезидент Дональд Трамп 2013 йилги Бостон марафони пайтида террор хужумини уюштирганликда айбланиб қамалган этник чечен Жоҳар Царнаев ўлим жазосига лойиқ деб ҳисоблайди.\nАҚШ федерал аппеляция судининг Бостондаги биринчи инстанцияси 31 июлда Жоҳар Царнаевга чиқарилган ўлим жазоси ҳукмини бекор қилган эди.\nТрамп бу воқеага муносабат билдирар экан, Твиттер саҳифасида: “Бостон ҳужумчиси Жоҳар Царнаевдан кўра ўлим жазосига лойиқроқ бўлган инсон йўқ. Федерал ҳукумат ишни қайта кўриб чиқиш жараёнида унга нисбатан яна қайта ўлим жазоси қўлланилишига эришмоғи лозим”,-деб ёзди.\n2015 йилда федерал суд маслаҳатчилари ҳайъати Царнаевни унга қўйилган барча 30 айблов бўйича айбдор деб топган, суд эса уни ўлим жазосига ҳукм қилган эди.\nЦарнаевнинг акаси Тамерлан портлашдан бир неча кун ўтиб қўлга олиш пайтида ҳалок бўлган.\nҚирғизистоннинг Тўқмоқ шаҳрида туғилган этник чечен Царнаев акаси Тамерлан билан амалга оширган ҳужумда уч нафар одам ҳалок бўлган, 260 дан ошиқ одам жароҳат олган эди.\nSpaceX ширкатининг Crew Dragon кемаси коинотдан ерга қайтди\nCrew Dragon 31 май куни Халқаро фазо станциясига муваффақиятли равишда туташган эди.\nSpaceX ширкати учирган Crew Dragon кемасининг ичида австронавтлар Даглас Хёрли ва Роберт Бенкен бўлган капсуласи 2 август куни Мексика қўлтиға келиб тушди.\nCrew Dragon 31 май куни Халқаро фазо станциясига муваффақиятли равишда туташган эди. Бу парвоз АҚШ коинот агентлиги - NASA учун энг муҳим лойиҳалардан бири бўлди.\nТаниқли тадбиркор Илон Маск асос солган SpaceX ширкати коинотга бошқариладиган ракета учириб, АҚШга коинотга астронавтларни олиб чиқиш имкониятини яратиб берди.\nТарихда илк бор астровнавтлар бошқарувидаги хусусий компания коинот кемаси Халқаро фазо станциясига туташди. Америкалик астронавтлар станцияда тўрт ой қолиши кутилган эди.\nХерли ва Бенкен 2011 йилдан бери Америка тупроғидан фазога учган илк фазогирлардир. Сўнгги тўққиз йил ичида ХФСга фазогирлар фақат Россиянинг “Союз” ракеталари бортида чиқариб келинарди, чунки NASA ўзининг Space Shuttle дастурини 2011 йилда тўхтатиб қўйган.\nЎзбекистонда туғилиб, Қирғизистонда танилган артист Маҳмуджон Рахматов вафот этди\nМаҳмуджон Рахматов Ўш Ўзбек Академик театрида 51 йил ишлаган эди.\nҚирғизистонда хизмат кўрсатган артист Маҳмуджон Рахматов 2 август куни Ўш шаҳрида юрак ҳуружидан вафот этди.\n“Маҳмуджон Рахматовнинг вафоти ортидан қирғиз санъати оғир жудоликка учради”, - дейилади Маданият вазирлигининг таъзияномасида.\n69 ёшли Маҳмуджон Рахматов Қирғизистонда ўзбек театрининг ривожланишига катта ҳисса қўшган санъаткорлардан бири эди.\nЎзбекистоннинг Андижон вилояти Хўжаобод туманида туғилиб ўсган Маҳмуджон Рахматов ўсмирлик йилларида СССР халқ артисти Шуҳрат Аббосовга шогирд тушиб, ундан актёрлик сирларини ўрганган.\nУ 1969 йилда, яъни 18 ёшида Бобур номидаги Ўш Ўзбек Академик театрида актёр сифатида иш бошлаганди.\n51 йил давомида Ўш Ўзбек Академик театрида ишлаб келган Маҳмуджон Рахматов саҳнада 130дан ортиқ ролларни ижро этди. Ўттиздан ортиқ кинофильм ва видеофильмда суратга тушди.\nЖаҳонда коронавирусга чалинганлар сони 18 миллиондан ошди\nАйни пайтда АҚШда 4 миллион 660 минг одам коронавирусга чалинган.\nЖаҳонда, 3 август ҳолатига кўра, коронавирусга чалинганлар сони 18 миллион кишидан ошиб кетди.\nОқ Уйнинг коронавирусга қарши курашни мувофиқлаштириш бўйича мутасаддиси Дебора Биркс АҚШда эпидемия янги фазага ўтганини, коронавирус март ва апрель ойларига нисбатан кенгроқ тарқала бошлаганини билдирди. Унга кўра, вирус шаҳарлардан қишлоқларга ҳам етиб борган.\nАйни пайтда АҚШда 4 миллион 660 минг одам коронавирусга чалинган. Улардан 155 минг нафари вафот этган.\nЖаҳон соғлиқни сақлаш ташкилоти расман коронавирус пандемияси бошланганини эълон қилинганидан бери ўтган олти ой давомида жаҳонда коронавирусдан 687 минг одам ўлди.\n“Ислом давлати” жангарилари Афғонистон қамоқхонасига ҳужум қилди\nҲужум оқибатида тинч аҳолидан камида уч киши ҳалок бўлди.\n“Ислом давлати” гуруҳи жангарилари 2 августда Афғонистоннинг Нангархор вилоятидаги қамоқхоналардан бирига ҳужум қилди.\nЖангарилар вилоят маркази Жалолобод шаҳридаги қамоқхона эшиги олдида бомба ўрнатилган автомашинани портлатган ва хавфсизлик кучлари билан отишмага киришган. Жангарилар қамоқхонага ҳужумни яқин атрофдаги бозордан уюштирган.\nРасмий маълумотда айтилишича, ҳужум оқибатида тинч аҳолидан камида уч киши ҳалок бўлди, 24 киши яраланди. Бироқ бу аниқ рақам эмаслиги, қурбонлар сони кўпроқ бўлиши мумкинлиги айтилмоқда.\nҚозоғистон соғлиқни сақлаш вазири ўринбосари коррупцияда гумонланиб қамоққа олинди\n37 ёшли Абишев вазир ўринбосари лавозимига 2018 йилда тайинланганди.\nҚозоғистонда 2 август куни соғлиқни сақлаш вазирининг ўринбосари Ўлжас Абишев қамоққа олинди. Бу ҳақда Молия вазирлигига таянган ҳолда маҳаллий нашрлар хабар берди.\n“Молия вазирлигининг Молиявий мониторинг бўйича қўмитаси бюджет пулларини ўғирлаганликда гумонланиб соғлиқни сақлаш вазири ўринбосари Ўлжас Абишев қўлга олинганини тасдиқлайди”, - дейилади маҳаллий нашрларда эълон қилинган расмий хабарда.\n37 ёшли Абишев вазир ўринбосари лавозимига 2018 йилда тайинланганди. У вазирликнинг ахборот хавфсизлиги ва рақамлаштириш тармоғини бошқарган.\nАввалроқ Коррупцияга қарши кураш хизмати икки нафар юқори лазозимли мансабдорга нисбатан жиноят ишлари очилганини билдирганди, бироқ уларнинг исмларини айтмаган эди.\nҚозоғистон президенти Қасим-Жўмарт Тоқаев 10 июлда ўтган йиғилишда коронавирус вазияти кескинлашгани ортидан “барча ҳокимлар ва қатор вазирлар”ни танқид қилган эди.\nИлон Маск каби таниқли шахслар аккаунтларига ҳакерлик ҳужуми қилган ўсмир ушланди\nАҚШда 17 ёшли ўсмир таниқли шахслар Twitter ҳисобларини бузишда айбланмоқда\nАҚШнинг Флорида штатида полиция 17 ёшли Грем Кларкни таниқли шахсларнинг Twitter ҳисобларига қарши хакерлик ҳужумларини амалга оширишда айблаб, ҳибсга олди.\nЎсмирга 30 банд бўйича айблов қўйилди. The New York Times газетасининг хабар беришича, ёш хакер вояга етган шахс ўлароқ жавобгарликка тортилади.\nТерговчиларга айтишича, Кларкка икки шахс кўмаклашган. Уларнинг бири АҚШда, иккинчиси эса Буюк Британиядадир.\nИюль ойи ўртасида ўнлаб Twitter аккаунти, шу жумладан Microsft асосчиси Билль Гейтс, Tesla бош директори ва SpaceX асосчиси Илон Маск, репер Канье Уэст, Amazon асосчиси Жефф Безос, собиқ президент Барак Обама ҳисоблари бузилгани маълум бўлган эди.\nХакерлик ҳужуми қурбони бўлган Twitter ҳисобларида муайян электрон ҳамёнларга биткойнларни юбориш чақириғи ва бунинг эвазига икки баробарга кўпроқ пул ишлаб олиш ваъдаси пайдо бўлди. Мазкур твитлар тез орада ўчирилди, аммо кўп ўтмай яна пайдо бўлди.\nБу орада ҳисобларни бузган фирибгарлар 110 минг долларга тенг маблағни ишлаб олишга муваффақ бўлишди.\nБААда араб давлатларидаги илк АЭС ишга тушди\nБААдаги АЭСнинг тахминий қиймати 24 миллиард доллар эканлиги айтилмоқда.\n1 август куни Бирлашган Араб Амирликларида (БАА) араб давлатларида қурилган илк атом электр станцияси (АЭС) ишга тушди.\nБАА бош вазири Муҳаммад Ал Макрум Абу-Дабидаги «Барака» станциясининг ишга тушгани жаҳонга «араблар илмда ўз йўлларини давом эттиришга ва бошқа буюк давлатлар билан рақобатлашишга қодир эканликларини кўрсатишини» таъкидлади.\nСтанция маҳаллий ENEC ва Жанубий Кореянинг KEPCO ширкатлари тузган консорциум томонидан қурилмоқда. Бу ҳақда Халқаро француз радиоси хабар қилди. Қурилишнинг тахминий қиймати 24 миллиард доллар эканлиги айтилмоқда.\nСтанциянинг тўрт реактори бўлиб, уларнинг барчаси ишга тушса, АЭС Бирлашган Араб Амирликларида электр энергиясига бўлган эҳтиёжнинг чорак қисмини қондира олади.\nПутин истеъфоси талаб қилинган намойишларда ўнлаб норози қўлга олинди (ВИДЕО)\nПутин истеъфоси талаб қилинган намойишларда ўнлаб норози қўлга олинди\n1 август кунни Россия бўйлаб мамлакатнинг Хабаровск ўлкасида губернатор Сергей Фургал қўлга олинганидан бери тинчимаётган норозилик намойишларида қатнашган ўнлаб одам қўлга олинди.\nХабаровскнинг ўзида ўтказилган намойиш иштирокчилари эса қўлга олинмаган.\n«ОВД-Инфо» нашри маълумотларига қўша, 14 та шаҳар, жумладан, Санкт-Петербург, Москва, Владивосток, Комсомольск-Амур ва Южно-Сахалинск шаҳарларидаги акцияларда қатнашган 70 га яқин шахс қўлга олинган.\nФургал 2018 йилда губернатор этиб сайланган эди. У сайловда 70 фоиз овоз тўплаб, «Единая Россия» номзоди устидан ғалаба қозонди.\nФургал қўлга олинганидан бери Хабаровск ўлкасида уни озодликка чиқариш ҳамда Путин истеъфоси талаби билан ўтказилаётган норозилик намойишлари тинчимаяпти.\nТошкентда кучсиз ер силкиниши кузатилди\nТошкентда 20 ёшли йигит банкоматдан 10,5 миллион сўм ўғирлади\nМарказий Осиёда коронавирус: Ўлимдан омон қолган 101 ёшли бемор, зотилжамнинг "ғалабаси", яширилган статистика


Одоб ва ахлоқ ( 70261 marta o'qilgan) Chop etish\nMirzoMuhammad 14 Fevral 2017, 10:55:53\nMirzoMuhammad 14 Fevral 2017, 11:45:49\nҲАЗРАТ УМАРНИНГ МУСУЛМОН БЎЛИШИ\nИслом тарихида тилларда достон бўлиб, ўзининг адолати билан нафақат мусулмонларни, балки бутун башариятни лол қолдирган Умар ибн Хаттоб разияллоҳу анҳу қандай қилиб мусулмон бўлганини биласизми? Ҳолбуки шундай улуғ инсон, тириклик пайтида жанат башорати берилган зот бир пайтлар мусулмонларга шунчалар душманлик қилганки, унинг бундай шарафли мақомга мушарраф бўлиши бировнинг хаёлига ҳам келмаган эди.\nМуҳаммад Хузарийнинг “Нурул яин” китобида ёзади:\n“Ҳабашистонга жўнаб кeтган Лайло бу ҳақда шундай ҳикоя қилади: Умар ибн Хаттоб мусулмон бўлганимиз учун бизни жуда ёмон кўрарди. Мeн сафарга отланиб, эндигина туяга минганимда Умар кeлиб қаёққа кeтаётганимни сўради. Мeн, ислом динига кирганимиз учун сизлардан кўп жабр кўрдик, энди бирон тинчроқ жой топиб, жонимизни асрамоқчимиз, дeдим. Умар оқ йўл тилаб қолди. эрим кeлгач, унга Умарнинг тўсатдан ширинсўз, мулойим бўлиб қолганини айтдим. Омир: "Умарни имонга кeлади, дeб умид қилмай қўя қол. Худо ҳаққи, эшаги мусулмон бўлмагунча Умар имон кeлтирмайди", дeди.\nОмир Умарнинг мусулмонларга нисбатан қўпол ва шафқатсизлитани яхши билгани учун шундай дeган эди. Мана шу бeраҳм одам расулуллоҳнинг қилган дуолари хосияти гуфайли исломга кирди. Пайғамбар алайқис-салом: "Эй худо, Умар билан ислом динини қувватлантиргин", дeя дуо қилган эдилар. Орадан кўп ўтмай Умар мусулмонлар тўпланадиган Арқам ибн Абу Арқамнинг ҳовлисида имон кeлтирди. Парвардигор Умарнинг дилига имон солиш билан расулуллоҳнинг орзусини рўёбга чиқарди.\n"Саҳиҳ-ул-Бухорий"да ривоят қилинишича, Умар исломга киргач, мусулмонлар кучайиб, ўзларига ишонч пайдо бўлган ва унинг талабига биноан номозни масжидда ўқий бошлашди.\nУмарнинг мусулмонлар сафига ўтганини кўрган мушрикларни ғам босди, ундан қандай ўч олишни билмай охири ўлдиришга қарор қилишди. Бир тўда мушрик тил бириктириб Умарнинг уйи атрофида изғиб юришганда бани саҳимлик Ос ибн Воил кeлиб қолди ва уй эгасидан нима бўлганини сўраб-суриштирди. "Мусулмончиликни қабул қилганим учун сeнинг қавминг мeни ўлдирмоқчи", дeди Умар. "Мeн бундай шармандаликка йўл қўймайман", дeди Ос ва сeлдeк оқиб кeлаётган қутурган оломоннинг йўлини тўсиб чиқди. "Биз динини сотган Умарни ўлдирмагунча қўймаймиз, йўлдан қоч", дeди кўзи қонга тўлган жоҳиллар. "Жонидан тўйган одам Умарнинг уйига яқинлашсин", дeди Ос қиличини яланғочлаб. Унинг важоҳатини кўрган оломон орқасигачeкинди”.\nЯна Аҳмад Муҳаммад Ассофнинг “Қабасот” китобида ёзилишича Умар ибн Хаттоб қиличини яланғочлаган ҳолда Расулуллоҳ саллаллоҳу алайҳи ва салламни ва асҳобларини излаб йўлга чиқди. Улар Сафо атрофидаги уйда тўпланиб ўтиришгани ва Расулуллоҳ саллаллоҳу алайҳи ва саллам, амакилари Ҳамза, абу Бакр Сиддиқ, Али ибн Абу Толиб разияллоҳу анҳум билан биргаликда эркак ва аёл жами қирқ киши чамасида эканини эшитган эди.\nБу пайтда Қурайшлар Расулуллоҳ саллаллоҳу алайҳи ва салламни қатл қилган кишига мукофот ажратган эди. Умар ибн Хаттоб ҳам ана шу иш қасдида чиқди. Йўлда унга Наъим ибн Абдуллоҳ рўпара келиб қолди.\n- Эй Умар, қаёққа кетяпсан? – сўради у.\n- Динидан юз ўгириб, Қурайш халқига тафриқа солиб, етук инсонларни аҳмоққа чиқариб, динини айблаб, илоҳларимизни ҳақорат қилган Муҳаммадни ўлдирмоқчиман!\n- Аллоҳга қасамки, батаҳқиқ, сен ўзингни ғорат қилибсан, эй Умар! Бану Абдуманофни кўряпсанми? Сен Муҳаммадни ўлдирсанг улар сени ер юзида қолдириб қўядими?! Аҳли байтингга борсанг-чи, уларнинг ишларини кўрар эдинг!\n- Қайси аҳли байтим?\n- Куёвинг, амакингнинг ўғли Саъид ибн Зайд ибн Амр ва синглинг Хаттоб қизи Фотима. Аллоҳга қасамки, улар мусулмон бўлишган! Муҳаммаднинг динига эргашган. Ўшаларнинг олдига бор!\nУмар синглиси ва куёвининг олдиларига борди. У жойда Хубоб ибн Арт Тоҳо сўраси ёзилган саҳифани ўқиётган эди. Умарнинг шарпасини сезиб, Хубоб парда ортига беркиниб олди. Фотима саҳифани олиб, сонининг остига яшириб қўйди. Умар уйга яқин келганида улар нимадир ўқиётганларини эшитишга улгурган эди.\n- Мен эшитган нарсам нима эди?! Сўради Умар.\n- Ҳеч нарса эшитганингиз йўқ! – жавоб беришди эр-хотин.\n- Аллоҳга қасамки, сизлар Муҳаммаднинг динига эргашганингизнинг хабарини эшитиб қолдим! Шу гап тўғрими?! – сўради куёвидан.\nФотима эрини ҳимоя қилиб ўртага тушди. Уни бир урган эди, зарба теккан жой ёрилиб кетди. Шундан сўнг улар иқрор бўлишди:\n- Ҳа, мусулмон бўлдик! Аллоҳга ва Уиннг расулига имон келтирдик! Мана энди хоҳлаганингни қилавер!!\nНиҳоят синглисининг жароҳатида қон оқаётганини кўргач, ўафқати қўзиди, қилган ишига надомат қилди.\n- Ҳозирроқда ўқиган нарсангларни менга бир кўрсатинглар-чи? Нима экан у- Муҳаммад олиб келган нарса, бир кўрай-чи?\nУмар хат ёзишни билар эди.\n- Йўқ, уни Сизга беришдан қўрқамиз, - дейишди.\n- Қўрқманглар, - деб албатта қайтариб беришликка илоҳалари номидан қасам ичди.\nШунда Фотима шоядки, Исломга рағбат қилиб қолса, деб умид қилди ва:\n- Эй акажон, Сиз мушриклигингиз сабабидан нажассиз. Буни эса таҳоратсиз ушлаб бўлмайди, - деди.\nУмар ўрнидан туриб ғусл қилди. Шундан сўнг Фотима Тоҳо сураси битилган саҳифани берди. Умар уни ўқиб:\n- Қандоқ ҳам гўзал ва мукаррам бу Калом! Қурайш шундан қочиб юриптими? Қурайшнинг ҳолига вой! – деб юборди. Унинг бу сўзларини эшитган Хубоб беркинган жойидан чиқди.\n- Эй Умар! – деди у, - Аллоҳга қасамки, Аллоҳ таоло Пайғамбар саллаллоҳу алайҳи ва салламнинг дуоси билан сени хослаган бўлишлигини хоҳлар эдим. Чунки кеча мен Расулуллоҳ саллаллоҳу алайҳи ва салламнинг: “Эй Аллоҳ! Икки Умарнинг бири билан – Амр ибн Ҳишом ёки Умар ибн Хаттоб билан Исломга нучрат бер!” деганларини эшитдим. Аллоҳга қасамки, эй Умар, сен ўзиб кета қол!\n- Эй Хубоб, мени Муҳамад (саллаллоҳу алайҳи ва саллам)нинг ёнига етаклаб бор, Исломни қабул қилмоқчиман, - деди Умар ибн Хаттоб.\n- Улар Сафо яқинидаги Арқамнинг ҳовлисидалар.\nУмар ибн Хаттоб қиличини ўйнатганча уларнинг олдиларига бориб эшик қоқди. Расулуллоҳ саллаллоҳу алайҳи ва салламнинг асҳобларидан бири туриб, эшикнинг тирқишидан мўралаб:\n- Эй, Аллоҳнинг расули, бу Умар экан! Қиличини ўйнатиб турибди, - деди.\nҲазрат Ҳамза ибн Абдулмутталиб сўз қотди:\n- Изн беринг, эй, Аллоҳнинг расули! Агар у яхшилик билан келган бўлса, боримизни нисор қилурмиз. Ёмонлик масадида келган бўлса, ўзининг қиличи билан чопиб ташлармиз!\n- Изн бер, унга! – дедилар Расули акрам саллаллоҳу алайҳи ва саллам. Унга рухсат беришди. Расулуллоҳ саллаллоҳу алайҳи ва саллам ўринларидан туриб кутиб олдилар. Ридосининг этагидан ушлаб олқиш сўзларини айтдилар:\n- Эй Хаттобнинг ўғли! Қандай қилиб келдинг! Аллоҳга қасамки, Аллоҳ сени фалокатга гирифтор қилмасдан бурун бас қилганингни кўрмоқдаман!\n- Эй, Аллоҳнинг расули! – деди Умар ибн Хаттоб, - Мен Аллоҳга, Унинг расулига ва расули Аллоҳ таолонинг ҳузуридан нима олиб келган бўлса шуларга имон келтириш учун келдим.\nРасули акрам саллаллоҳу алайҳи ва саллам такбир айтиб юбордилар. Уй аҳллари ҳам Умар ибн Хаттоб мусулмон бўлганига гувоҳ бўлдилар.\n- Эй, Аллоҳнинг расули! Исломни ошкор қилгани юборилдингизми ёки сир тутганими? – сўради Умар разияллоҳу анҳу.\n- Ошкор қилгани, - жавоб бердилар Расулуллоҳ саллаллоҳу алайҳи ва саллам.\n- Ундай бўлса махфийлик нечун?\nРасулуллоҳ саллаллоҳу алайҳи ва саллам, асҳоблари ва эндигина мусулмон бўлган Умар ибн Хаттоб разияллоҳу анҳум, Каъбага бордилар. Умар разияллоҳу анҳу баланд овозда:\n- Эй Қурайш жамоаси! Кимки онаси боласидан жудо бўлиб, боласи етим, хотини бева қолишини истаса мана шу водий ортидан менга рўпара келсин! Чунки мен гувоҳлик берурман – Аллоҳдан бошқа илоҳ йўқ! Муҳаммад (саллаллоҳу алайҳи ва саллам) Аллоҳнинг расулидир! – деб овоза қилди.\nАбдураззоқ Фармонов. Асака тумандаги Муҳиддин саҳҳоф жомеъ масжиди имом хатиби\nokahon.8800 15 Fevral 2017, 08:49:25\nҚадим – қадимдан ҳалқимиз орасида қўни – қўшничилик ва қариндош - уруғчилик муносабатлари жуда хам яхши ҳолатда ривожланиб келган. Бундай муносабатларни ривожланишида муқаддас Ислом дини таълимотлари асосий омил бўлган десак муболаға бўлмайди.\nАллоҳ таоло бандаларини қўшничилик ришталарини боғлаш ва мустаҳкамлашга буюриб, Қуръони каримда шундай марҳамат қилади:\n“Ва Аллоҳ таолога ибодат қилинглар ва Унга ҳеч нарсани ширк келтирманглар. Ота-онага, қариндошларга, етимларга, мискинларга, яқин қўшниларга, ён қўшниларга, ёнбошдаги соҳибларга, кўчада қолганларга ва қўлингизда мулк бўлганларга яхшилик қилинглар. Албатта, Аллоҳ таоло ўзини юқори тутувчи ва одамлар устидан фахр қилувчиларни хуш кўрмас” (Нисо сураси 36 оят).\n“Бир банда биродарининг ёрдамида бўлса, Аллоҳ таоло ҳам ўша банда ёрдамидадир”.\nعَنْ زَيْدِ بن ثَابِتٍ ، أَنّ رَسُولَ اللَّهِ صَلَّى اللَّهُ عَلَيْهِ وَسَلَّمَ ، قَالَ : لَقَدْ أَوْصَانِي جِبْرِيلُ عَلَيْهِ السَّلامُ بِالْجَارِ حَتَّى ظَنَنْتُ أَنَّهُ سَيُوَرِّثُهُ\n“Жаброил менга ҳамиша қўшни ҳақида васият қилар эдики, мен қўшнига яқинда мерос берилади, деб ўйлар эдим”.\nҚушниниг ҳақларидан яна бири мухтож бўлса ёрдам беришликдир.\nعَنْ رِبْعِىٍّ عَنْ حُذَيْفَةَ - رضى الله عنه - قَالَ سَمِعْتُ النَّبِىَّ - صلى الله عليه وسلم - يَقُولُ « إِنَّ رَجُلاً كَانَ فِيمَنْ كَانَ قَبْلَكُمْ أَتَاهُ الْمَلَكُ لِيَقْبِضَ رُوحَهُ فَقِيلَ لَهُ هَلْ عَمِلْتَ مِنْ خَيْرٍ قَالَ مَا أَعْلَمُ ، قِيلَ لَهُ انْظُرْ . قَالَ مَا أَعْلَمُ شَيْئًا غَيْرَ أَنِّى كُنْتُ أُبَايِعُ النَّاسَ فِى الدُّنْيَا وَأُجَازِيهِمْ ، فَأُنْظِرُ الْمُوسِرَ ، وَأَتَجَاوَزُ عَنِ الْمُعْسِرِ . فَأَدْخَلَهُ اللَّهُ الْجَنَّةَ » .\n“Сизлардан олдинги қавмлардан бир кишини фаришта келиб жонини қабз қилганда, унга айтилди: “Нима яхшилигинг бор?” У эса: “Билмадим”, деди. “Эсла, яхшилаб эсла”, дейилди. “Ҳеч қанақа тузук амалим йўқ, аммо одамлар билан савдо-сотиқ қилганимда, бировга қарз берсам, қарзимни узишга қурби етадиган бўлса, вақтинча узолмай турган кишига муҳлат берардим, аммо ночор киши, мени қарзим тўлолмайдиган бўлса, қарзимни кечиб юборардим”, деди. Шу боис Аллоҳ таоло унинг гуноҳидан кечди ва жаннатига киргизди”\nБошқа бир хадисда эса шундай дейилган:\nعن عبد الله بن عمرو بن العاص عن رسول الله صلى الله عليه و سلم أنه قال : خيرُ الأصحابِ عند الله تعالى خيرُهُم لصاحبه وخيرُ الجيران عند الله خيرُهُم لجاره\n“Аллоҳ таолонинг наздида, дўстларнинг энг яхшиси дўстларига энг кўп яхшилик қиладиганидир. Қўшниларнинг энг яхшиси қўшниларига энг кўп яхшилик қиладиганидир”\nАйтадиларки қўшнилар уч қисимдир. Биринчиси қариндош ва мусулмон қўшни. Унинг 3 та ҳаққи бордир.\n1) ислом ҳаққи;\n2) қариндошлик ҳаққи;\n3) қўшничилик ҳаққи.\nИккинчиси мусулмон қўшни. Унинг 2 та ҳаққи бордир.\n2) қўшничилик ҳаққи.\nУчинчи ғайридин қўшни. Унинг 1 та ҳаққи бордир.\n1) қўшничилик ҳаққи.\nХикоя қилишларича қадимда бир – бирига жуда меҳрибон икки ака – ука бўлиб, каттаси оилали, фарзандлари ҳам сероб бўлиб, кичиги ҳали бўйдоқ экан. Ота-оналарининг вафотидан сўнг, улар алоҳида яшаб, улардан қолган меросни тенг тақсимлашга қарор қилишибди. Узоқлашиб кетмаслик мақсадида қўшни бўлиб яшаш учун кичигига биргаликда уй қуришибди. Ака – укалар кошоналарининг орасини фақатгина дон сақлаш учун ишлатиладиган омбор ажратиб турар эди. Омборнинг ўнг томонидаги ўра акасига, чап томонидаги ўра эса, укасига тегишли эди.\nҲар кеча тунги намоздан сўнг ака яширинча омборга кириб, ўз ўрасидан маълум миқдорда дон олиб укасининг ўрасига ташлаб қўяр экан. “Аллоҳ менга итоатли ва сабрли аёл, бамаъни фарзандларни ато этган. Хўжалик юритишда менга бирмунча кўмаклашиб туришибди. Улар мени қариб қолган чоғимда ҳам ўз ҳолимга ташлаб қўйишмайди. Аммо укам ёлғиз, мендан кўра бу донларга муҳтожроқ. Шу донлар унга бўлақолсин. Зеро, Аллоҳ қўшниларга яхшилик қилишга буюрган. Бунинг устига қўшни мўмин – мусулмон бўлиб, орада қариндошчилик алоқаси ҳам бўлса, тегадиган ажр ҳам икки ҳисса бўлади. Чин ихлос билан Аллоҳнинг берган неъматига ҳамдлар айтаман. Чунки Аллоҳ – ризқ ато этгувчидир”, деб ўйлар эди ака.\nokahon.8800 15 Fevral 2017, 08:52:28\nokahon.8800 22 Fevral 2017, 16:52:26\nАСР ВАБОСИДАН САҚЛАНАЙЛИК.\nАллоҳ таоло инсонлар учун еру осмонларни барпо қилиб, унда инсонни барча махлуқотлардан азиз ва мукаррам қилиб яратди. Инсон хам ҳаёти давомида манашу мукаррамликни сақлаган ҳолда умргузаронлик қилиши керак бўлган ишлардандир.\nБарчамизга маълумки, Шариати Исломия инсон зотини бу дунёда азизу мукаррам бўлиб яшашда давом этиши учун “олти заруриёт” деб аталмиш нарсаларни жорий этган. Улар:\n1) “Дину диёнатни, соғлом эътиқодни сақлаш”\n2) “Жонни, соғлик-саломатликни муҳофаза қилиш”\n3) “Ақлни саломат сақлаш, онгни турли заҳарли ғоялардан асраш”\n4) “Насл-насабни покиза сақлаш”\n5) “обрў эътиборни, номусни сақлаш”.\n6) “Мол-мулкни муҳофаза қилиш. Шу жумладан ўз мулкини, умумий мулкни, халқ мулкини зое бўлиб, нобуд бўлишидан сақлаш”.\nМана шу олтита қоида Ислом дини қонунлари келиб чиққан. Ушбу 6 қоидани барчасини совуриб ташлайдиган яна бир ҳолат бўлиб, у хам бўлса, бугунги кунда келиб аср вабоси деб номланаётган гиёхвандликдир.\nГиёхванд моддалар инсон ҳаёти учун зарарли екани барчамизга маълум. Афсуски, бугун орамизда Аллоҳ манъ этган иллатларга ружу қўйиб, бир бор берилган умрининг, азиз ҳаётининг қадрига етмасдан, гуноҳ йўлга кириб, тубанлик ботқоғига ботган инсонлар ҳам озми-кўпми учраб турганлиги ачинарлидир.\nАллоҳ таоло ўзининг каломида: “Ўзларингизни ўзларингиз ҳалокатга ташламанглар”, деб марҳамат қилган. Бундан кўринадики охири ўлимга олиб келадиган ҳар қандай одатлардан инсон боласи четда бўлмоғи лозим.\nҲадиси шарифларда “Ҳар бир маст қилгувчи хамрдир. Ҳар бир хамр ҳаромдир” – дейилади.\nҲар қандай нарса инсонни маст қилса, ақлини кетказса у ҳаром бўлади. спиртли ичимликми, гиёҳванд моддаларми, нашаларми ёки бирор моддаларни ҳидлаб маст бўладими озми - кўпми барибир ҳаммаси харомдир.\nБошқа бир ҳадиси шарифда: “Ҳар бир маст қилувчи нарса хоҳ у кўп бўлсин, хоҳ у озгина бўлсин барбир ҳам ҳаром” – дейилган.\nБугунлик кунда гиёҳвандликни инсониятга солаётган хавфи ҳозирнинг долзарб муаммоси эканлиги ҳеч кимга сир эмас. Бу офатга қарши айни пайтда халқаро миқёсда мислсиз кураш олиб борилмоқда. Шунга қарамай, дунё бўйича тахминан 80 миллиондан ортиқ одам гиёҳвандлик балосига гирифтор бўлган. Шифокорларнинг таъкидлашича, гиёҳвандлар ҳам жисмоний, ҳам маънавий жиҳатдан жуда ҳам тез қарийди. Айниқса, гиёҳвандлик балосига дучор бўлганларнинг ҳаёти охир-оқибат аянчли якун топаётганлигини ҳаётнинг ўзи кўрсатмоқда.\n“Касалликни даволашдан кўра, унинг олдини олган яхшироқ", дейди доно халқимиз. Ана шундан келиб чиқиб, гиёҳвандлик иллатининг олдини олиш учун биз катталар жавобгар ва масъул эканлигимизни унутмайлик. Ушбу иллатни таг-томири билан йўқ қилиш учун зарур чора-тадбирларни кўришимиз, бу ҳаракатдан ҳеч ким четда қолмаслиги лозим. Дархақиқат ўсаётган ҳар бир ўғил-қизимиз жисмонан, ақлан соғлом ва баркамол вояга етиши, гиёҳвандлик иллатига аралашиб қолмасликларини таъминлайлик.\nokahon.8800 22 Fevral 2017, 16:53:05\nokahon.8800 01 Mart 2017, 06:50:45\nokahon.8800 01 Mart 2017, 06:51:21\nokahon.8800 08 Mart 2017, 16:39:00\nokahon.8800 08 Mart 2017, 16:41:03


Расмийларини танқид қилгани учун футболдан четлатилган Вадим Абрамовга мураббийлик лицензияси қайтарилди\n20 октябр 2020, Тошкент вақти: 14:27\nЎзбекистон футболи расмийларини танқид қилгани ортидан “номаълум муддатга футболдан четлатилган” машҳур тренер Вадим Абрамовга мураббийлик фаолиятини давом эттиришга рухсат берилди.\nФутбол ассоциацияси расмий сайтида 25 июнь куни маълум қилинишича, ташкилот ижроқўми Вадим Абрамовнинг мураббийлик лицензияси қайтарилишини сўраб ёзган аризасини кўриб чиққан ва ижобий қарор қабул қилган.\n“Мазкур мутахассис мамлакат футболи учун салмоқли меҳнат қилган. У эришган натижалар ҳурматга лойиқ. Шу билан биргаликда Вадим Абрамов ҳам футболчилар, мураббийлар ва мутахассисларни ҳурмат қилиши лозим.\nМураббийлар, клублар раҳбарлари битта жиҳатни тўғри тушуниб олиши керак. Бундан буён футбол бедарвоза бўлмайди. Ҳар бир иш, ҳар бир ҳатти-ҳаракатнинг жавоби бўлмоғи лозим. Ҳозирда ҳам буни англаб етмаётган ва ўз ҳолича иш олиб бораётган кишилар орамизда бўлиши мумкин. Кимдир футболга гард юқтирмоқчи бўлса, унга орамизда жой йўқ”, дейилади расмий маълумотда.


Саудия Арабистони Каъбани қўл билан ушлашни тақиқлади | Qalampir.uz\nСаудия Арабистони Каъбани қўл билан ушлашни тақиқлади\nОлам\t08 Июль 19:22 4785\nСаудия Арабистони ҳукумати келгуси Ҳаж мавсумида зиёратчиларга Каъбани қўл билан ушлашни тақиқлади. Ушбу қарор бутун дунёда коронавирус пандемияси яна авж олиб бораётгани ортидан қабул қилинган. Бу ҳақда РИА Новости ёзмоқда.\n“Каъбани ўпиш ёки уни қўл билан ушлашга уриниш тақиқланади”, дейилган Саудия Арабистони Ҳаж ва умра ишлари бўйича вазирликнинг хабарида.\nҲаж мавсумида зиёратчилар Каъбани 7 маротаба айланиш (тавоф) чоғида Каъбани ўпиш ёки уни қўли билан ушлашга ҳаракат қилишади.\nАрофат тепалигида зиёратчилар шаҳарчасида чодирлар орасидаги масофа 1,5 метрдан кам бўлмаслиги талаб этилмоқда. Зиёратчиларга муқаддас Замзам суви ҳам фақат бир марталик идишларда берилади.\nБундан аввал, Саудия Арабистони ҳукумати бу йилги Ҳаж мавсуми хорижлик зиёратчиларсиз ўтишини эълон қилганди. Ҳар йили 2 миллиондан ортиқ зиёратчи иштирокида ўтган Ҳажда бу йил 10 минг нафар мусулмон қатнашади.\nСаудия Арабистони араб давлатлари ичида коронавирусга чалинганлар сони бўйича энг юқори давлат бўлиб турибди. Мамлакатда 220 144 киши вирус юқтириб олган, улардан 2059 нафари вафот этиб, 158 050 киши соғайган.\nСаудия Арабистони Ҳаж Каъба\n17 Октябрь 14:14 58838\n17 Октябрь 09:05 44721\n18 Октябрь 12:10 33082\n17 Октябрь 17:15 29394


Асад Венесуэладаги воқеалар ҳам Суриядаги каби сценарий бўйича кетаётганини айтди\n07:56 / 28.04.2017\nФото: Сурия президенти матбуот хизмати томонидан тақдим этилган\nҲукуматга қарши оммавий норозиликлар ўтаётган Венесуэладаги воқеалар сценарийси бежизга Суриядаги воқеаларга ўхшаш эмас, чунки бу ғалаёнларнинг иккисининг ортида ҳам АҚШ туради, деб айтди Сурия президенти Башар Асад. У бундай фикрни Венесуэланинг TeleSUR телеканалига берган интервьюсида билдирди.\n"Албатта, улар ўхшаш бўлади, чунки уларни режалаштираётган ва ҳаётга татбиқ қилаётган томон бир хилдир. Бу дирижёр сифатида АҚШ ва хорнинг ташкил этувчилари сифатида Ғарб давлатларидир", деб айтди Асад.\nАсаднинг айтишича, Лотин Америкаси давлатлари охирги ўн йилликларда ўз халқлари манфаатларини ҳимоя қилмоқдалар, бу эса АҚШга "номақбул" ҳисобланади.\n"Шунинг учун улар Украинадаги зарғалдоқ инқилобдан тортиб араб давлатларида, Ливия, Сурия, Яманда юз бераётган дунёдаги барча ҳодисаларни Лотин Америкасида қўллашмоқда ", деб қўшимча қилди Асад.\nВенесуэлада норозиликлар 4 апрелдан бери, мамлакат олий судининг мухолиф миллий ассамблея ҳокимиятини жиддий чеклаш қароридан кейин давом этмоқда. Бу қарор кейинчалик бекор қилинган, бироқ мухолифат бундан қониқмай, суд аъзоларининг истеъфога кетказилиши ва муддатдан аввал сайловлар ўтказилишини талаб қилмоқда.\nАҚШ Сурия Венесуэла


Qalampir.uz - Самарқанддаги тарихий ёдгорлик “Ашратхонами” ёки “Ишратхона”?\nСамарқанддаги тарихий ёдгорлик “Ашратхонами” ёки “Ишратхона”?\n11:45, 21.04.2018 Таҳлил\nМақбаранинг асл номини тиклаб, одамларга унинг қурилиш тарихи билан боғлиқ ҳақиқатни етказиш фурсати етмадимикан?\nЖой номлари чуқур илмий, сиёсий ва тарбиявий аҳамиятга эга бўлиб, донишманд халқимиз тафаккурининг бебаҳо ифодаси сифатида асрлар оша яшаб келмоқда.\nЮртимиздаги кўплаб жой номларининг ўша ҳудуд иқлим шароити, аҳолининг хўжалик фаолияти, шунингдек, тарихий воқеа-ҳодисалар билан чамбарчас боғлиқлиги барчамизга маълум.\nСобиқ Иттифоқ даврида миллий маънавиятимизнинг муҳим қисми бўлган жой номларига асоссиз равишда бошқа тиллардаги сўзларни аралаштириш ёки уларни ўзбек халқининг менталитетига ёт бўлган номлар билан аташ авж олган эди.\nОқибатда, баъзи қадимий номлар бутунлай йўқолиб, уларнинг ўрнига маҳалла ва кўчаларимиз ажнабий номлар билан аталган.\nШаҳримиздаги Ашратхона тарихий ёдгорлиги ана шулардан бири бўлиб, бир неча йиллардан буён унинг номи турли мунозараларга сабаб бўлиб келмоқда.\nҚайд этилишича, “Ашратхона” арабча ва форсча бўлиб, “ўнта хона” маъносини англатар экан.\nЙиллар ўтиб, оддий халқ айтилиши анча қийин бўлган “Ашратхона”ни ўзларининг талаффузи учун осон “Ишратхона” сўзи билан алмаштириб, мақбарани шу ном билан атай бошлаган.\nИнқилобдан кейин эса баъзи олимлар тарихий ҳужжатларни ўрганиш, обиданинг асл номини қайта тиклаш ўрнига уни кескин қоралаган. Яъни, бунда уларга “Ишратхона” номи жуда қўл келган ва “Бу бино айш-ишрат билан шуғулланиш учун қурдирилган”, деган нохолис талқин вужудга келган.\nБундай кўр-кўрона ёндашув оқибатида ёдгорлик эътиборсиз, қаровсиз қолган.\nМаълумотларга кўра, аслида бу ноёб меъморий обида ҳеч қандай ишратхона бўлмаган. Ўзига хос ечим ва шарқона усулда қад ростлаган бу иншоотни темурийлар даври Самарқанд ҳокими, темурийзода Султон Абусаиднинг хотини Ҳабиба Султонбека ҳаётдан бевақт кўз юмган қизи Соҳиб Давлатбека хотирасига қурдирган.\n1926 йилда мазкур иншоотда ўрганишлар олиб борган ва бино остидаги сағанани очиб кўрган археолог В. Вяткин ҳам бу ерда 9-10 яшар қиз бола суяклари борлигини тасдиқлаган.\nДемак, айрим шахсларнинг нотўғри талқини ва қарашлари туфайли одамларда акс таассурот уйғотган бу тарихий бино онанинг фарзандига бўлган чексиз меҳр-муҳаббатининг амалдаги ёрқин ифодаси бўлиб, улкан тарбиявий аҳамиятга эгадир. Шу боис, мақбаранинг асл номини тиклаб, одамларга унинг қурилиш тарихи билан боғлиқ ҳақиқатни етказиш фурсати етмадимикан?\nЎЗМТДП шаҳар кенгаши “Ёшлар қаноти” етакчиси\nТеглар:мақбара тарихий ёдгорлик\nЖамоа учун жон фидо! Венгернинг “Арсенал”дан кетишига нима мажбур қилди?\n10:33, 31.01.2018 9 050\n17:46, 30.01.2018 3 784\n17:36, 30.01.2018 6 499\n17:04, 04.01.2018 5 168


Мулла Паноҳ Воқиф (1717-1797) | www.ziyouz.uz\nБош саҳифа Жаҳон шеъриятиОзарбойжон шеъриятиМулла Паноҳ Воқиф (1717-1797)\nМулла Паноҳ Воқиф (1717-1797)\nЧоп этилган 04.03.2018 09.03.2018 МуаллифZiyouz.uz\nВоқиф (тахаллуси; асл исми Паноҳ Меҳди ўғли; ملاپناه واقف, Molla Pənah Vaqif) (1717-1797) — озарбайжон шоири, давлат арбоби.\nАраб ва форс тилларини яхши билган. Воқиф Қорабоққа келиб (1759), Шуша шаҳрида мактабдорлик, сўнгра Қорабоғ ҳукмдори Иброҳимхон саройида 27 йил вазирлик қилади. Мамадбек Жавоншир ҳокимиятни эгаллагач (1797), Воқиф ва унинг ўғли Алибекни қатл этади.\nВоқифнинг илк шеърлар тўплами 1856 йилда нашр этилган. М. Ф. Охундов Воқиф шеърларини тўплаган ва буларни немис олими Адольф Берже Лейпцигда нашр этган (1867). Нисбатан тўлиқ ҳисобланган сайланмаси 1945 йилда тайёрланган.\n«Бинафша», «Мен ҳақиқатни қидирдим», «Куйлайдирман икки гўзални» сингари шеърлари халқ ўртасида машҳур бўлган.\nВоқиф озарбайжон ёзма адабиётига ошиқ (бахши)ларнинг «қўшма» жанрини олиб кирди, ғазал ва мухаммасларнинг гўзал намуналарини яратди, бадиий ижодни халқ оммасига яқинлаштирди. Унинг ижоди чуқур лириклик, фалсафий мушоҳада, юртпарварлик ғоялари билан йўғрилган.\nВоқиф асарлари оқин ва хонандалар репертуаридан кенг ўрин олган. «Танланган шеърлар»и ўзбек тилида нашр этилган (1969). Самад Вурғун Воқиф ҳаётининг сўнгги даврини акс эттирувчи «Воқиф» драмасини ёзди (1937).\nРақсга тушса парвоз этар нимтана,\nСочи қалқиб, учи учар ҳар ёна,\nПешанабоғ манглай қисиб ҳайрона,\nСеркиллаган тўши қиёмат бўлар.\nМужгон ўқин отар, лаби дур тўкар,\nЮрагим чокини бирма-бир сўкар.\nСўзи тузли бўлар, дудоғи шакар,\nҲар суҳбати ажиб ҳикоят бўлар.\nБўйни узра садаф маржон тизилар,\nҚиё боқса жон танимдан узилар,\nСурма тортган қора кўзлар сузилар,\nЎтириб турмоғи қиёмат бўлар.\nАсли гўзал шундай хиромон кезар,\nНиқоб тутиб, зулфи паришон кезар,\nСаҳар сайрга чиқса, гулистон кезар,\nСевгисида ўтли ҳарорат бўлар.\nВоқиф қурбон бўлсин қўша тоғига,\nТақимга чирмашган соч сўроғига,\nҚошлари ўхшайди ой ўроғига,\nТомоша айлаган бетоқат бўлар.\nУ гўзал жононлар ҳайдар кокили\nЯна менда дину имон қўймади.\nМастона кўзлари, хумор боқиши\nАқлимни олди-ю, омон қўймади.\nМубтало бўлмасам ёноқда холга,\nАлбатта етардим ақлу камолга,\nҚаддимни букмасди ўхшатиб долга,\nНайлайин, бир қоши камон қўймади.\nЙўлим тушди, эвоҳ, бир ағёр билан,\nКеча-кундуз ёндим оҳу зор билан,\nКунларим ўтарди севган ёр билан,\nТушди орамизга ёмон, қўймади.\nВоқиф унга бошдан ёримсан, деди,\nЁримсан деди-ю, охир панд еди,\nБугун жонон бизга келмоқчи эди,\nУни яна рақиб, гумон қўймади.\nКўзларинг жаллоддир, боқишинг ханжар,\nҚонли ғамзанг каби бўлмас бало, қиз!\nНозли-нозли сўзлар қотиб кулганда,\nЎхшарсан шакарга, қандга, ҳалво қиз!\nЛабларинг ғунчадан, гулдан аълодир,\nСайр айла боғчада, гулдан аълодир.\nОқ танинг кечада гулдан аълодир,\nЭй, қомати шамшод каби расо қиз!\nУмрингга кўп дуо-сано деганман,\nҒурбату дардимни сана деганман,\nШирин жоним қурбон санга деганман\nБошлаганда эл аро можаро, қиз!\nҚоматинг, бўйнингу бўйинг гўзалдир,\nМушкину райҳонинг, бўйинг гўзалдир,\nШайдойинг дейдики, куйинг гўзалдир,\nБу дунёда бўлмас бундай шаҳло қиз!\nВоқифман, яқин кел, айилма мендан,\nАқлимни, ҳушимни айирма мендан,\nЙиғлаяпман, эмиз мени сийнангдан,\nМени сийнанг бешигига бела, қиз!\nЎзганинг жонони ким бир аҳли урфон ўлмағай,\nШоҳи олам бўлса, унда роҳати жон ўлмағай.\nРасми улфат билмаган чин ошиғин кофир этар,\nЭй, мусулмонлар, хуш улким, ёри нодон ўлмағай.\nБир лаби лаъли латиф андоми гул рухсор учун,\nҚатраи ашкида бор лутфи агар, қон ўлмағай.\nОфати боди фанодин доғ ила барбод ўлар,\nУл биноки, унда бир зулфи паришон ўлмағай.\nНе сафо ул ёноғдинким, биза ҳамдам эмас,\nНа лаззат ул ғунча лабдинки хандон ўлмағай.\nВоқифо, бир маҳлиқойи меҳрибона майл қил,\nТо камоли ёшда ундан зарра нуқсон ўлмағай.\nКелди зор кутганларим, ул ғамгузорим келмамиш,\nАй, кўзим, қон йиғлаким, чашми хуморим келмамиш.\nКетмиш эрди ихтиёрим ихтиёри ёр ила,\nЧунки ёрим келмамиш ҳам ихтиёрим келмамиш.\nМен бу дард бирла агар ўлсам мозора қўймангиз,\nБошима то булбулигўё нигорим келмамиш.\nҲасратида заъфарона дўнса руҳим не ажаб,\nКуйдириб ҳижрон ўтида гулузорим келмамиш.\nДемасун, Воқиф, ажал шум, келса мендин жон олар,\nКим анга жонин берар, фармони ёрим келмамиш.\nЭй парисиймо, сенинг дийдоргинанг муштоқиман,\nЗулфи анбар бўйли гул рухсоргинанг муштоқиман.\nСийнанг узра сақлаган тумморгинанг муштоқиман,\nШўхи ғамзанг наргиси хумморгинанг муштоқиман,\nШул санобар қадди хуш рафторгинанг муштоқиман.\nҚошиёларинг қўйиб ўзга ҳилола боқмарам,\nОразингдан кўз юмиб ул гули ола боқмарам,\nҲайли ҳайронам сенга, ўзга жамола боқмарам,\nТўтининг тилидаги шаккар мақола боқмарам,\nМен сенинг ширин-шакар гуфторгинанг муштоқиман.\nЁр, мени қон йиғлатиб, ағёрни хуррам айлама,\nУчраган ҳар кимсани лутфингга маҳрам айлама,\nЎз сўзида турмаган нофаҳмни маҳрам айлама,\nЗулм қил, жонимға, майли, озорингни кам айлама,\nШодумон айлар мени, озоргинанг муштоқиман.\nБўлмаса бир лаҳза гар қаддинг назаргоҳим маним,\nОсимонлар гумбазини титратар оҳим маним,\nМен сенинг бир чокаринг, сенсан гўзал шоҳим маним,\nКўнглими зулматга солмиш ҳажринг, эй, моҳим маним,\nКелки шамъи рўйи-пур анворгинанг муштоқиман.\nВоқифинг ўлдирди ул меҳруларинг парвизаси,\nБағрима мужгонининг санчилди тийра найзаси,\nДоғи сийнамдан сочилур устихоним резаси,\nЭй, Қаробоғнинг янги очилган гул покизаси,\nХастаман, қўйнингдаги ул норгинанг муштоқиман.\nОлди жоним ноз ила кўзлари шаҳло пари,\nЛаблари писта, ёноғи лолайи ҳамро пари,\nЖисми гул, бошдин-оёғи қомати раъно пари,\nСарвдан-да сарвроқ, санобардин аъло пари,\nШаҳди лочин кўзли, дуркун сийнали сўно пари.\nКўзлар мастон, қомат расо, соф чекилмиш гардани,\nҚаро зулфи мушки анбар оқбадан гул хирмани,\nСочлари райҳон атрли, қўйни жаннат гулшани,\nЛаблари кавсар макони, оғзи шаккар маъдани,\nСўзи ширин, ўзи гўё хисрави аъло, пари.\nЭгнида алвон лачак, ўртаб гулирахшон чиқар,\nБўйлаким, буржи фалакдин бир моҳи тобон чиқар,\nСайрида олам саросар ҳар тараф, ҳар ён чиқар,\nАқл учар бошдин, юрак ўйнар, жасаддан жон чиқар,\nКўз учида ҳар кима айлаб ниҳон имо нари.\nЭй, менинг моҳим, сенга не шаҳар, не эллар фидо,\nБосганинг ҳар бир қадамда лолалар гуллар фидо,\nСочининг ҳар толасига юз сочи сунбуллар фидо,\nЛаҳжаи гуфторинга гулшанда булбуллар фидо,\nҚошининг бир тоқина қурбон икки дунё, пари.\nВоқифам, ҳар дам сенга жоним фидолар айларам,\nОҳ чекиб, ҳажрингда булбулдек наволар айларам,\nОғушинг, деб чин юракдан илтижолар айларам,\nКеча-кундуз ҳаққинга хайру дуолар айларам,\nСақласин даҳри балосидан сани Оллоҳ, пари!\nЭй сабо, ёра де ким, оввора кўрдим Воқифинг,\nҒам элиндан бекасу бечора кўрдим Воқифинг,\nБағри ёра сарбасар, садпора кўрдим Воқифинг,\nОқибат солгай ўзин ўтлора, кўрдим Воқифинг,\nКеча-кундуз мунтазир дийдора кўрдим Воқифинг.\nБир ёнар оташ солиб парвонадек аъзосина,\nАйланибдир даҳри дун ошиқлари расвосина,\nНола айлар кеча-кундуз, ёлворур мавлосина,\nБош қўшиб холо сенинг зар зулфларинг савдосина,\nБир қадам босмас агар бозора, кўрдим Воқифинг.\nҚомати – мавзун ила бир сарви гулшансан, гўзал,\nИкки дунёнинг сафову завқина тансан, гўзал,\nЙитмае, кўздин, кўнгилдан айри бир жонсан, гўзал!\nФикри, зикри, демиши донишлиғи сенсан, гўзал,\nМоил ўлмас на ширин гуфтора, кўрдим Воқифинг.\nҚошларингдан айру бир меҳробни кўрмас кўзлари,\nАйламас шамсға назар, моҳтобни кўрмас кўзлари,\nОразинг истар, гули сир обни кўрмас кўзлари,\nОҳлар айлаб неча кунки хобни кўрмас кўзлари,\nЁндирибдир жонини ўтлора, кўрдим Воқифинг.\nСен бу ҳол-беҳол учун бир лутф қил, эй, гулузор!\nСолланиб сарви-равондек ёниға айла гузар,\nКеча-кундуз дарду ғам этмиш мени жондин безор,\nТалпиниб дийдорина, йиғлаюрман зор-интизор,\nКўзларин тикмиш баҳор йўллора, кўрдим Воқифинг.\nОзарбойжон тилидан Абдунаби Бойқўзиев таржимаси\n← Аввалги Аввалги Алекс Ла Гума. Ўз уйим (ҳикоя)\nКейинги → Кейинги: Марат Ҳасанов. Туркистон мухторияти: ҳақиқат ва уйдирма (1990)


Узбекский сайт опубликовал: Элмар Мамадёров: “Ереван Тоғли Қорабоғга суриялик арманларни кўчирмоқда”\nОзарбайжон ҳукумати тоғли қорабоғлик қочоқларни қайтариш учун дастур ишлаб чиққан. Арманистон эса...\nОзарбайжон Ташқи ишлар вазири Элмар Мамадёров Арманистоннинг халқаро ҳуқуқ нормаларини бузаётганлигини қайд этди. Озарбайжонлик вазир бу ҳақда Италиянинг Палермо шаҳрида ўтказилган “Ўрта ер денгизида хавфсизликни ҳамда қочоқ ва мигрантларнинг улкан оқими шароитида ҳамкорликни мустаҳкамлаш” мавзусидаги конференцияда айтиб ўтди.\nБугунги кунда Арманистон томонидан босиб олинган Озарбайжон ерларидан кўчиб кетишга мажбур бўлган бир миллиондан ортиқ озарбайжонликлар қочоққа айланган. Озарбайжон ҳудудида 1,2 миллиондан кўпроқ қочоқлар яшайди. Бу сонлар Озарбайжоннинг аҳолига нисабатан қочоқлар миқдори энг кўп пропорцияга эга мамлакат эканини кўрсатади.\nУшбу муаммони ечишнинг энг муҳим шакли — бу қочоқларни ўз уйларига қайтариш ҳамда уларга хавфсиз шароитлар яратиш муҳим саналади.\nТашқи ишлар вазири бу масала Озарбайжон ҳукумати олдида турган энг муҳим масала ҳисобланишини таъкидлади.\nЭлмар Мамадёровнинг айтишича, Озарбайжон ҳукумати қочоқлар масаласини ҳал этишга 20 йил ичида 6 миллиард доллар сарфлаган, бироқ Арманистон томони бир қанча халқаро ҳужжатларни бузган ҳолда босиб олинган ҳудудга суриялик арманларни кўчириб келтирмоқда.\nБундан ташқари, Озарбайжон ҳукумати Арманистон ҳарбийларининг Тоғли Қорабоғ ҳудудидан олиб чиқилганидан кейин қочоқларни қайтариш, улар учун хавфсиз шароитлар яратиб бериш мақсадида “Катта қайтиш” дастурини ишлаб чиққан.


Италия А сериясида 7-тур ўйинлари ўтказилди\n09:20 / 05.10.2015\n3-4 октябрь кунларида Италия А сериясининг 7-тур учрашувлари ўтказилди.\nДастлабки куни "Карпи"-"Торино" (2:1) ва "Кьево"-"Верона" учрашувлари бўлиб ўтди.\n4 октябрь санасига эса "Фиорентина"-"Аталанта", "Сампдория"-Интер", "Милан"-"Наполи", "Ювентус"-"Болонья", "Палермо"-"Рома", "Эмполи"-"Сассуола", "Удинезе"-"Женоа" ва "Лацио"-"Фрозионе" учрашувлари белгиланганди.\n6-турда "Интер"ни йирик ҳисобда мағлуб этиб, биринчи ўринга кўтарилиб олган "Фиорентина" бу турда "Аталанта"ни ҳам йирик ҳисобда мағлуб этди (3:0).\nБу учрашувдан кейин "фиалкалар" ҳисобидаги очколар сони 18тага етган ва жамоа яккапешқадамга айланган.\nГоллар: 6 Иличич, 34 Валеро, 90 Верду\nОгоҳлантиришлар: Маселло (22), Толои (57)\nЧетлатиш: Габриэль Палетта (5, "Аталанта")\nМанчини шгирдлари бу турда Вальтер Зенга бошқарувидаги "Интер" майдонига сафар қилди ва 1:1 ҳисобидаги дуранг билан қайтди. Бу натижадан кейин "Интер" 16 очко билан А сериянинг иккинчи ўрнида турибди.\nГоллар: Муриэль (51) - Перишич (76)\nОгоҳлантиришлар: Баррето (64), Лукас (84) - Перишич (68), Мело (80), Медель (82), Гуарин (90)\n"Милан" ўз майдонида "Наполи"га йирик ҳисобда ютқазди. Учрашувида 0:4 ҳисоби қайд этилди. Инсиньенинг дубли, Аллан ва Элининг автоголлари эвазига "Наполи" муҳим ғалабани қўлга киритди.\nЭндиликда Синиша Михайлович шогирдлари 9 очко билан 10-ўринда қолмоқда. "Наполи" эса 6-ўринга кўтарилган (12 очко)\nМилан – Наполи 0:4 (0:1, 0:3)\nГоллар: 0:1 – 13 Аллан, 0:2 – 48 Инсинье, 0:3 – 67 Инсинье, 0:4 – 77, автогол Эли.\nОгоҳлантиришлар: Аллан (14), Бонавентура (32), Кальехон (61), Антонелли (64), Эли (66), Жоржиньо (80).\n"Ювентус" ва "Болонья" учрашувида туринликлар 3:1 ҳисобидаги ғалабани қўлга киритди. "Ювентус" сафида голларга Мората, Дибала ва Хедира муаллифлик қилди. Жамоа ниҳоят ўз аҳволини яхшилаб бормоқда 8 очко ва 12-ўрин.\nЮвентус - Болонья - 3:1\nГоллар: Мората (33), Дибала (52, пен), Хедира (63) - Мунье (5)\nОгоҳлантиришлар: Дестро (40), Гастальделло (41), Мунье (45), Масина (50), Пульгар (56), Лемина (83).\nГоллар: 58 Жилардино, 90 Гонсалес - 2 Пьянич, 13 Флоренци, 27 Жервиньо , 90 Жервиньо\nОгоҳлантиришлар: Хильемарк (48), Чочев (61), Струна (64), Жилардино (65), - Наинголан (34), Эмерсон (76), Манолас (81)\nОгоҳлантиришлар: Тонелли (26), Крунич (90) - Терранова (17), Пелузо (37), Врсалько (72)\nЧетлатиш: Зелиньски (90)\nГоллар: Ди Натале (47) - Перотти (76)\nГоллар: Кейта (80), Жоржевич (90)\nОгоҳлантиришлар: Биглия (53), Хентилетти (59), Андерсон (67), Кейта (81) - Дионизи (53)


ТАШАББУСКОР АЁЛЛАР БАҲСИ\nЎзбекистон “Миллий тикланиш” демократик партияси ташаббуси билан ҳар йили “Донолик ва ташаббускорлик — сиёсий етакчилик мезони” шиори остида “XXI аср аёли” республика кўрик-танлови ўтказиб келинмоқда.\nКуни кеча мазкур танловнинг Термиз туман босқичи бўлиб ўтди. Йилдан-йилга иштирок этувчилар сони ортиб бораётган сиёсий ташаббускорлар баҳсида ЎзМТДП фаоллари қаторида халқ таълими вакиллари ҳам баҳс олиб бордилар.\nТанлов низомига асосан уч шарт бўйича кураш олиб борган иштирокчилар ҳар бир чиқишларини кўргазмалар ва тақдимотлар ҳамда видеороликларда бойитиб бордилар.\nТанловнинг якуний натижаларига кўра, тумандаги 9-умумтаълим мактабининг ўқитувчиси Дилдор Нурмуҳаммедова ғолиб деб топилиб, Сурхондарё вилоят босқичида иштирок этиш имконига эга бўлди.


Иссиқкўл: «Ата-Журт» тарафдорлари лидерларни қўллаб икки кундан бери очлик эълон қилишмоқда | ҚИРҒИЗИСТОН ЯНГИЛИКЛАРИ\nИссиқкўл: «Ата-Журт» тарафдорлари лидерларни қўллаб икки кундан бери очлик эълон қилишмоқда\nИссиқкўл вилояти Тюп тумани Талди-Суу қишлоғида намойишчилар икки кундирки ушланган партия лидерларини озод қилиниши учун очлик эълон қилишмоқда. Тюп район давлат маъмурияти бошлиғининг айтишича, митингда 50 нафарга яқин киши қатнашмоқда.\nТюп туман маъмурияти бошлиғи Меркибек Киштобаев Kloop.kgга берган интеровьюсида «Ата-Журт» тарафдорлари кеча эрталаб тахминан соат 9:30 митингга чиқишгани ва 28 киши очлик эълон қилганлигини маълум қилди.\nКиштобаевга кўра, ҳозир 23 киши очликда ўтирибди. Қолган беш киши эса “соғлигининг ночорлиги туфайли” очликни тўхтатди.\nУнинг сўзларига кўра, митингчилар ”Кумтор”ни миллийлаштириш учун митинг пайтида ҳокимиятни зўравонлик билан эгаллаб олишга ҳаракат қилганликда гумонланиб Миллий хавфсизлик давлат қўмитаси тергов изоляторида ўтирган “Ата-Журт” лидерларининг қўйиб юборилишини талаб қилишмоқда.\nНамойишчиларнинг ёнидан ўтиб кетаётган Разия Дюшеева Kloop.kgга берган интервьюсида Талди-Суу катта йўли бўйида ўнга яқин машина турганлигини айтди.\nШунингдек йўл бўйида иккита бўз уй турганлигини ҳам қўшимча қилди.\n«Мен аввалига у ерда қандайдир тўй бўляпти деб ўйладим, улар шунчаки ўтиришар эди ва улар томонидан ҳеч қандай агрессия бўлмади. Лекин кейинчалик биз уларга яқин борганимизда қирғиз тилида ёзилган плакатни кўрдик - унда Жапаров фамилияси ёзилганини кўрдим», – дейди Дюшеева.\n«Ата-Журт» тарафдорларининг митинглари Камчыбек Ташиев, Садыр Жапаров ва Талант Мамытовлар ушлангандан кейин бошланди.\n«Ата-Журт»лидерлари 3-октябрда Бишкекнинг марказий майдонида “Кумтор” олтин конини миллийлаштириш учун ўтган митингдан кейин ушланган.\nМитинг ташкилотчилари сифатида қаралаётган учч депутат ҳокимиятни зўравонлик билан эгаллаб олишга уринишда айбланишмоқда - Қирғизистон жиноят кодексига мувофиқ бу жиноят учун 20 йилгача озодликдан маҳрум этиш белгиланган.\nПервомайский район суди 5 октябрда депутатларни Давлат Миллий хавфсизлик қўмитасининг (ГКНБ) тергов изоляторида икки ой қамоқда ушлаб туриш тўғрисида қарор чиқарди.\nФотода Ўшда “Ата-Журт”ни қўллаб-қувватлаш учун намойишга чиққан митингчилар акс этган.\nАввалги мақолаЎшлик ўқитувчилар солиқлардан озод қилиниши мумкин\nНавбатдаги мақолаҲарбий хизматга чақирилувчилар “ватанпарварликка тарбияланиш” учун ўз худудларида хизмат қилмайдиган бўлди


"Марсель" жаҳон чемпионини ўз сафига қўшиб олмоқчи / CHAMPIONAT.asia\n"Марсель" жаҳон чемпионини ўз сафига қўшиб олмоқчи\nТеглар : ФранцияЖируМарсель\n“Челси” ҳужумчиси Оливье Жиру “Марсель” клуби қизиқишлари доирасига тушиб қолди.\nМаълумотларга кўра, марселликлар 31 ёшли футболчининг вакиллари билан музокара бошлашган. Таркибни кучайтиришни мақсад қилган “Марсель” раҳбарлари бу трансферни амалга ошириш учун енг шимариб киришишган.\nАввалроқ, Франция клуби “Ницца” ҳужумчиси Марио Балотеллини харид қилишга уриниб кўрганди. Лекин якунда томонлар ўзаро келиша олишмаган эди. Жирунинг “Челси” билан шартномаси мавсум-2018/2019гача амал қилади.\nЭслатиб ўтамиз, жаҳон чемпиони “Арсенал”дан “Челси”га 15 миллион фунт стерлинг эвазига кўчиб ўтганди.\nЖиру “Челси”нинг “Славия”га қарши ўйиндаги барча голида иштирок этди 3\nЖиру Мессидан кейин иккинчи бўлди ва у "Челси"нинг еврокубоклардаги рекордини ўрнатди 6\n"Милан" Товенни харид қилишга яқин турибди 1\n"Марсель" - "Ним" 2:1 0\n"Ювентус" Сандрони сотиб, ўрнига Марселони олиб келмоқчи 3


Абортдан кейин келадиган қон ҳақида\nBy Муҳаммад Ҳабибуллоҳ on 09/19/2015 11 ТАҲОРАТ ФАТВОЛАР\nАссалому алайкум. Аёл киши соғлиги ёмонлиги туфайли 40 кунлик ҳомиласини аборт қилдирса, абортдан кейин келадиган қоннинг ҳукми нима бўлади? Тажрибага кўра, бу пайтда аёл кишининг бачадонидан вақти-вақти билан ёки мунтазам қон келар экан. Бу қон нифос қони ҳисобланадими ёки истиҳоза ҳукмидами?\nАёл кишининг саксон кунга етмаган ҳомиласи тушса ёки аборт қилинса, ундан келган қон нифос эмас, истиҳоза ҳисобланади. Агар ҳомила саксон кундан ўтганидан кейин тушса ёки аборт қилинса, у ҳолда қон нифос қони ҳисобланади, валлоҳу аълам.\nAvvalgi maqolaАёл кишининг маҳрамсиз сафарга чиқиши\nKeyingi maqola Аёл эрининг жинсий аъзосини оғзига солиши жоизми?


ЎзА - Қозоғистонлик Исмағул оқиннинг невараси Термизда барчани мафтун этди\n15.04.2019 12:42 Чоп этиш версияси\nҚозоғистонлик Исмағул оқиннинг невараси Термизда барчани мафтун этди\nСурхондарё вилоятида бошқа миллат вакиллари билан қозоқлар ҳам аҳил, иноқ, фаровон турмуш кечирмоқда. Ўзбеклар билан дини бир, урф-одат ва анъаналари, тили ўхшаш қардошларимиз вилоятни ижтимоий-иқтисодий, маданий юксалтиришга муносиб ҳисса қўшаётир. Иқтидорли фарзандлари ўз истеъдодини кенг намоён этиб, эл олқишини олмоқда.\nВилоят марказидаги Тўпроққўрон маҳалласида яшовчи Дилбар Мусаева билан Термиз шаҳрида ўтказилган Халқаро бахшичилик санъати фестивалида суҳбатлашиб қолдик.\nКўп йиллар вилоят сув хўжалиги тизимида меҳнат қилган Д.Мусаева ҳозир қарилик гаштини сурмоқда. Тўрт ўғилни тарбиялаб, камолга етказаётир. Опа билан танишиб, суҳбат қуришимизга 9 ёшдаги ўғли Ҳусаннинг бахшичилик санъатига меҳр қўйгани сабаб бўлди.\n– Аждодларимиз Қозоғистоннинг қадимги Акмала, яъни Россиянинг ҳозирги Омск вилоятида яшаган, – дейди Дилбар опа. – Бу ҳақда бизга онам Хотира Алимова жуда кўп гапириб берган. Айниқса, шоир ва оқинлар авлодидан эканимизни тез-тез эслар эди. Бобом Исмағул Садвоқасовнинг сўзга чечанлиги ва кўплаб достонларни ёддан куйлашини, давраларни қиздиришини фахр билан ёдга олар эди. Бундай фазилат тоғамда ҳам бўлганини айтиб юрарди. Кенжа ўғлим Ҳусанжоннинг ана шундай қобилиятини сезиб қолгач, бобомга, тоғамга ўхшабди-да, дея жуда суйиниб кетдим. Уни бу соҳага қандай йўналтирсам экан, деб юрганимда шаҳримизда бахшилар мактаби очилганини эшитиб, яна бир қувондим.\nЎтган йили Д.Мусаева Ҳасан-Хусан ўғлини етаклаб, Термиз шаҳридаги 22-мусиқа, санъат ва бахшичилик мактабига борди. Мутахассислар суҳбати асосида Ҳасан пианино, Ҳусан эса бахшичилик гуруҳига ўқишга қабул қилинди.\n– Иккови ҳам қизиқиш билан ўқимоқда, – дейди Дилбар опа. – Хусанжоннинг достонлардан парчаларни дўмбира жўрлигида берилиб куйлашидан завқланаман. Акмалада элга шавқ улашган бобомни кўргандек, меҳрини туйгандек бўламан. Бир кун келиб, у зотнинг амалга ошмай қолган орзуларини руёбга чиқаради, қўлда дўмбира билан дунё кезади. Катта-катта давраларда юртимиз орини олади, дея умид қиламан.\nТермиз шаҳрида илк марта ўтказилган Халқаро бахшичилик санъати фестивали доирасида ташкил этилган сайлларда Хусан Мусаев ҳам бошқа гуруҳдошлари сингари дўмбира нағмалари жўрлигида қадимий достонлардан парчаларни, халқ оғзаки ижоди асосида яратилган термаларни ширали овозда юракдан куйлаб, мезбону-меҳмонларда бой таассурот ўйғотди. Қозоғистонлик шоир бобосидек фақат маҳаллий иштирокчиларни эмас, балки Мағрибу Машриқдан Термизга келган меҳмонларни ҳам мафтун этди.\nБуларнинг барчаси юртимизда ёш авлоднинг ўз истеъдод ва маҳоратини кенг намойиш этиши учун яратилаётган шароитларнинг, миллий ва умумбашарий қадриятларни улуғлашга қаратилаётган эьтиборнинг амалдаги ифодасидир.


(10 000 яқин сўздан иборат)\n«Арабча-ўзбекча чўнтак луғати» ҳақида\nАждодларимиз шарқдаги энг муҳим тиллар бўлмиш араб, форс ва туркий тилларининг ўнлаб катта изоҳли луғатларини, мавзули қомусларини тузганлар. Улар айниқса, икки тилли луғатларга катта эътибор беришган. Бизгача «Арабча-туркийча» луғатлар жуда кўп етиб келган. Уларнинг нусхалари кутубхоналаримизда мавжуд. Чунга қарамай, ҳозирги кунда арабча-ўзбекча луғатларга эҳтиёж катта, аммо улар кам. Шу маънода Эминжон Талабов ва Нуъмон Абдулмажидларнинг мазкур китобча-қўлланмаси айни муддао. Китобчада олти мингга яқин сўз шакллари ва иборалари ўрин олган бўлиб, улар алифбо тартибида тузилган. Шунча миқдордаги сўз бойлиги луғатдан фойдаланувчига жуда мураккаб бўлмаган матнлар тушуниш, ўзбекгача ўгиришни таъминлайди, ҳозирги тилда гапиришга имкон яратади. Луғат нашр қилинмоғи зарур.\nТузувчилар: Эминжон Талабов, Нўъмон Абдулмажид\nНоми: «Арабча-ўзбекча чўнтак луғати»\nНашриёт: «Nurafshon business»\nКўрилган сони: 2360\nАрабча-ўзбекча чўнтак луғати, Arabcha-o'zbekcha cho'ntak lug'at\n«Ваҳима касаллиги» Ваҳима, васваса соғлом турмуш тарзимизни издан чиқарувчи касалликдир. Унинг белгилари, даволаш воситалари, б..


Рус тақирбошининг даҳшатли иқрори\nБир арманини ўлдирганлик айби билан ҳибсда сақланаётган рус тақирбоши тергов давомида бундан олдин ҳам миллий нафрат асосида 37 кишини ўлдирганини фахр билан тан олди.\nПравослав иконалар чизишга ихтисослашган билим юртининг 18 ёшли талабаси Артур Ринонинг бу иқрори терговчиларни ҳам даҳшатга солди.\n“Время новостей” газетасига бу ҳақда мақола ëзган журналист Алексей Ивлевнинг “Озодлик” мухбирига айтишича, бу гаплар ўспирин боланинг қуруқ мақтаниши эмас.\n“Бу шунчаки гап эмас. Бу боланинг иқрорига бошқа далиллар ҳам бор. Масалан, ташқи видокузатув камерасида сақланган тасвирда бу мўмингина бола қандай қилиб одам ўлдираётгани муҳрланган. Албатта, биз бу бола 37 мардикорни ўлдирганини лоф сифатида қабул қилишимиз мумкин, аммо уни сўроқ қилаëтган терговчилар бу иқрорни тасдиқловчи далил-исботларни тобора кўпроқ топмоқда”, - деди А.Ивлев.\nАртур Рино ишини ўрганган А.Ивлев Москва шаҳри прокуратураси вакилларидан воқеа борасида етарлича маълумотлар олди.\n“Рино 17 апрель куни ўз ҳамкурси Скачевский билан биргаликда Карен Абрамян исмли арман тадбиркорини ўлдириб, трамвайда жуфтакни ростлади. Гувоҳлар дарҳол милицияга хабар қилди. Охир-оқибат Рино ва унинг шериги қўлга олинди. Уларнинг қотиллиги акс этган видеокадрлар намойишидан сўнг Рино айбни бўйнига олди ва бундан бир кун олдин тожикистонлик мардикор Хайрулла Содиқовни ҳам ўлдирганини фахр билан бир қаҳрамонлик ўлароқ гапириб берди”, - дейди А.Ивлев.\nРус журналисти Россия жамиятида рус бўлмаган кишиларни ўлдириш қаҳрамонлик каби баҳоланаëтганидан таассуф қилади.\n“Буни мода деб айтиб бўлмайди, аслида кўриниши славянларникидан фарқ қиладиганларни ўлдиришга мойиллик тўлқини пайдо бўлди. Аҳоли келгиндиларга барча муаммолар сабаби сифатида қарамоқда”, - дейди А.Ивлев.\nРус журналистининг бу фикрини Москвада мардикорлик қилаëтган Абдуллажон ҳам тасдиқлайди ва тақирбошлар Москва милицияси ҳомийлигида ўзини бемалол ҳис қилаётганини билдирди.\nҲозир Москвада истиқомат қилаётган ўзбек режиссёри Али Ҳамроев Иккинчи жаҳон уруши пайтида ўзбек халқи эвакуация қилинган руслар билан уй-жойини баҳам кўрганини унутган авлод пайдо бўлганидан ташвишда.\n“Москвада кетаëтсам, икки милиционер битта ўзбекни судраяпти. Ўзбек худонинг зорини қиляпти. Машинани шартта тўхтатиб, нима гаплигини сўрасам, милиционер ўзбекнинг қайди муддати тугаганини айтди. Мен милиционерга қараб: “Бобонг урушга кетганида онанг Тошкентда жон сақлаган. Ўзбеклар унга уйидан жой берган, бир бурда нонининг ярмини едирган. Бугун Ўзбекистонда аҳвол ëмон бўлгани учун ўзбек шу ерларда юрибди. Уялмайсанми”, - деб қаттиқ гапирдим. У уялди, шекилли, ўзбек мардикорини қўйиб юборди”, - дейди Али Ҳамроев.\nАйни пайтда москвалик терговчилар Артур Рино 37 муҳожирни қай тарзда ўлдирганини ўрганмоқда.\n“Ринонинг қотил ëки қотил эмаслиги ҳақида суд ҳукм беради, - дейди журналист А.Ивлев. - Аммо бир нарса аниқ. Терговчилар қўлидаги видеотасмада Артур Рино арман тадбиркори танасига пичоқ санчгани муҳрланган”.\nРус миллатчилари 17 апрель куни ўлдирган арман тадбиркори танасида пичоқ санчилишидан қолган қирқта жароҳатни топган бўлса, айни гуруҳ қўлида 16 апрель ҳаётдан кўз юмган тожикистонлик ўзбек йигити танасига пичоқ билан 35 маротаба зарба урилгани аниқланган.


ФОҲИШАНИНГ ДАҲШАТЛИ ЎЛИМИ… (Юраги заифлар ўқимасин) - 27 Июля 2020 - BEPUL MP3 KO'CHIRISH, VIDEO KLIP, FOTO SURATLAR, YANGI\nСуббота, 2020-08-15, 3:55 PM\nГлавная / Bosh sahifa » 2020 » Июль » 27 » ФОҲИШАНИНГ ДАҲШАТЛИ ЎЛИМИ… (Юраги заифлар ўқимасин)\nЙигирма ёшли Петя ҳам турмадан қайтаётиб, поезддалигидаёқ ўзига-ўзи сўз берди:\n— Бундан кейин одам ўлдирсам, из ҳам, гувоҳ ҳам қолдирмайман!..\nПетя илк бора беш ёùлигида ҳунар кўрсата бошлаганди. Боғчада ҳар куни қизларнинг кўрпаси орасига кириб баданларини томоша қилишга одатланган болакайни онаси боғчадан чиқариб олишга мажбур бўлганди. Петя бундан аччиқланиб қўшниларнинг қизларига тегажоғлик қила бошлади. Гоҳ юбкасини кўтариб қочди, гоҳ иштонлариниечиб қочди. Агар қизчалар айтганига кўнмаса, қийноққа солаверди. Ишқилиб, ҳаммани безор қилди. Қизлардан бири отасига арз қилгач, эркак Петяни тутиб олди-да, орқасига яхшилаб савалади. Шундан сўнг бола икки кунгача на ўтира олди, на овқатлана олди. Учинчи синфдалигида у қизларнинг ички аъзолари билан янада қаттиқ қизиқди. Бунинг учун бир куни аёллар ҳожатхонасига яшириниб олди-ю, тўйгунича томоша қилди. Аммо география ўқитувчисининг қўлига тушиб, директордан роса адабини еди.\nПетя ўн тўрт ёшдалигида қизларни зўрлашга урингани учун уч йиллик мажбурий хизматга тортилди. Ўн беш ёшида бўлса, яна қиз болани зўрлаганликда айбланиб, уч йилга қамалиб кетди. Бу жазога илгариги уч йиллик мажбурий хизмат ҳам қўшиб берилди. Кўрибсизки, Петя Серафимов 22 ёшида қамоқдан чиқди. Афсуски, орадан уч ой ўтмай, тағин аёлни зўрлаб, бу сафар беш йилга қамалди.\nЙигирма олти ёшида амнистия туфайли озодликка чиққан Петя қадрдон ўлкасига қайтди. Поезддан тушибоқ, эски таниши Полинаникига кириб борди.\nАлбатта, кўп йилдан бери кўришишмаган. Ажойиб кеча ташкил қилишди. Ўтиришда Полинанинг дугонаси Оксана ҳам ҳозир бўлди. Ичишди, маст бўлишди. Кайф орасида Петя Оксанага тегина бошлади. Орада жанжал чиқди. Петя улардан аразлаб, (Ўтириш Оксананикига кўчганди) Полинанинг квартира калитини олди-да, кўчага чиқиб кетди ва шаҳар бўйлаб кеза бошлади. Аниқроғи, суюқоёқлар турадиган жойга қараб йўл олди ва у ердан ўн етти ёшли Анжела исмли қизни эллик долларга сотиб олиб, тўппа-тўғри Полинаникига олиб борди.\n«МЕН СЕНИ ЎЛДИРАМАН!»\nОстона ҳатлаб ичкари киришлари билан Петяда қизни қаттиқ қийноқлар билан зўрлаш нияти туғилди. Анжеланинг томоғидан маҳкам ғижимларкан, ечинишга буюрди. У ечинаётиб, пулни олдиндан бериб қўйиши кераклигини эслатди.\n— Пул олгинг кеп қолдими? — деди Петя ҳамон Анжеланинг томоғини қўйиб юбормай. — Мана оласан!..\nҚиз ҳам аҳмоқ эмасди. Шу гапи учун Петяни кутилмаганда тирсаклаб юборди. Ғазаби қўзғаган йигит стол устидаги оғир шиша кулдонни қўлига олди-да, қизнинг бошига туширди. Анжела ҳушидан кетди. Петя эса, пайтдан фойдаланиб бамайлахотир нафсини қондириб олди.\nҚиз маълум вақт ўтгач, ўзига келди. Петя энди уни бўралаб сўкиб, тўсатдан қўлига пичоқ олди. Анжела шунда ҳам қўрқмади. Иш шунчаки башарасига мушт тушириш билан якунланса керак деб ўйлади. Лекин адашган эди. Петя унга бирпас тикилиб тургач, пичоқ билан аввал қорнини кесиб ташлади. Кейин чотининг орасига бир неча марта пичоқ солди. Бунга ҳам қаноат қилмади. Қаердандир болға топиб қизнинг дуч келган ерига тушираверди. Ҳаммаёқ қонга бўялди. Анжела оламдан ўтди. Петя унинг ўлганини билиб туриб ҳам болға солишдан тўхтамасди.\n— Сен кичкинагина бўла туриб суюқоёқмисан? — қичқирарди у. — Мана шунинг учун ҳам сени қийнаб ўлдирдим!..\nШубҳасиз, унинг бақир-чақирларини қўшнилар, дугонасиникидан қайтган Полина ҳам эшитди. Аммо улар эшикни оча олишмади.\nПетя Анжеланинг бошини буткул пачоқлаб ташлагандан кейингина тўхтади. Энди мурдани қаергадир яшириш лозим эди. Биларди, тутиб олишса, қотиллиги учун анчагина муддат беришади. Ўйлаб туриб, мурдани бўлаклаб яширишни лозим топди. Олдинига қўлларини, кейин оёқларини, охирида тананинг ўзини пичоқ билан бўлаклаб чиқди ҳамда барча тана аъзоларини ҳожатхонага ташлаб юборди. Ўзи эса, секингина бориб диванга ёнбошлади-ю, хуррак ота бошлади.\nБИР КУН ОЗОДЛИКДА\nҚарангки, Полина эрталабгача қўшниларникида тунашга мажбур бўлди. Мурда ташлангани сабаб қўшниларнинг уйларига сув тошган эди. Улар ЖЭКдагиларни чақириб келишди. Ҳаммалари Полинанинг эшигини бузиб ичкарига киришди. Ҳожатхона эшигини очишганлари ҳамоно, гуп этиб мурда иси димоққа урилди. Ҳамма даҳшатга тушди. Кимдир ҳушидан кетди, кимдир бақириб юборди, яна кимдир милицияга чопди…\nСуд ниҳоят ўз ҳукмини йиғилганларга ўқиб эшиттирди. Петя Серафимов бу сафар ўн тўққиз ярим йил интизом кучайтирилган турмада ўтирадиган бўлди.\nКатегория: HIKOYALAR / ХИКОЯЛАР | Просмотров: 235 | Добавил: #news, #Yangilik, #новости, #Yangiliklar, #newsuz, #xabarlar, #habarlar, #uznews, #ahborot | Рейтинг: 0.0/0


Қирғизистонда олтита янги шаҳар пайдо бўлади | ҚИРҒИЗИСТОН ЯНГИЛИКЛАРИ\nҚирғизистонда олтита янги шаҳар пайдо бўлади\n27 сентябр куни Жўғўрқу Кенеш Қирғизистоннинг олти шаҳар туридаги қишлоқларини (ШТҚ) шаҳарларга айлантиришни кўзда тутган қонун лойиҳасини тасдиқлади. Қонун лойиҳасининг кейинги бандига кўра, яна шундай 13 шаҳар туридани қишлоқлар оддий қишлоқ мақомини олади.\n«Шаҳар турида бўлган қишлоқларни қишлоқ ёки шаҳар тоифасига ўтказиш» ҳақидаги қонун лойиҳаси жорий ойда ҳукумат тарафидан кўрсатилганди.\nҲужжатга кўра, шаҳарларга қуйидаги қишлоқ туридаги аҳоли яшаш пунктлари шаҳарларга айлантирилади: Қадамжой, Ҳайдаркон, Тўқтўғул, Орловка, Кемин, Қаинди.\nЯна 13 шаҳар типидаги қишлоқ оддий қишлоқ мақомига туширилади:\n• Боткен вилоятидаги Советское ва Чаувай (ШТҚ);\n• Жалолобод қилоятидаги Терек-Сай ва Сумсар (ШТҚ);\n• Иссиқкўл вилоятидаги Ақ-Булақ, Қажи-Сой ва Жиргалан (ШТҚ),\n• Нориндаги Достуқ ва Мин-Куш (ШТҚ);\n• Ўш вилоятидаги Найман ва Сари-Таш (ШТҚ);\n• Талассдаги Маймақ (ШТҚ);\n• Чуй вилоятидаги Ак-Тюз (ШТҚ).\nҚанун лойиҳасига биноан, шаҳар типидаги қишлоқлар шаҳар ва қишлоқларга ҳуқуқий сабабларга кўра ўзгартирилмоқда: аввалроқ парламент ўз ичида “шаҳар туридаги қишлоқлар” атамалари ва бу аҳоли пунктларидаги ўз ўзини бошқариш органлари йўқ бўлган қонунларни қабул қилган.\nЛойиҳа парламент депутатлари тарафидан уч марта ўқилгандан сўнг президентга имзо учун юборилди. Ҳужжат давлат бошчиси тарафидан имзоланиб, расман чоп этилгач ўз кучига киради.\nҲужжат ўз кучига киргач, 13 янги қишлоқ мактаб ўқитувчилари қишлоқ жойида ишлаётганлари учун ойлик маошларига 1 минг сом қўшимча оладилар. Олти шаҳар мақомини олган янги шаҳарлар маҳаллий ҳукумати бюджети кўпайтирилади.\nАввалги мақолаҲукумат кўчаларда компакт-дисклар сотувини тақиқлади\nНавбатдаги мақолаЖурналистлар Қирғизистон парламенти олдида ўз ҳамкасблари ҳимояси учун чиқиш қилди


Россия божхона хизмати янглишиб 407 кг спорт озиқасини ёқиб юборгани иддао қилинмоқда\n06:51 / 09.09.2015\n“Ҳужжатлар текширилганда маҳсулотлар АҚШда ишлаб чиқарилгани тасдиқланди”, деб таъкидлаб ўтилди божхона бошқармасида.\nМутахассислар теширув ўтказиб, “маҳсулотларнинг бир қисми – витаминлар ва минерал моддалар аралашмаси ҳамда шакар сиропи спортчиларнинг озиқланишлари учун тайёр маҳсулотлар бўлиб, Россияга олиб кирилиши ман қилинган қишлоқ хўжалиги маҳсулотлари, хомашёси ва озиқ-овқатлар рўйхатига киритилган”, деб таъкидламоқдалар божхоначилар. Шунинг учун маҳсулотнинг катта қисми – 407 килограмми ёқиб юбориш билан йўқ қилинган.\nБироқ спорт озиқаси 2014 йилнинг августидан Россияга киритилиши тақиқланган санкцион маҳсулотлар қаторига кирмайди.\nБироқ божхоначилар ўзларининг ҳақликларига ишончлари комиллигини айтмоқдалар. Маҳсулотни қабул қилувчи томонга нисбатан маъмурий қоидабузарлик бўйича иш қўзғатилди ва тегишли қонунларга кўра уларга 300 минг рубль жарима солиниши мумкин.\nБожхонада ушбу ҳолат юзасидан тергов олиб борилаётгани маълум қилинди.


Роналдудан янги рекордлар\n12 ноябрь, 2020, 10:10\nПортугалия терма жамоаси ҳужумчиси Криштиану Роналду Андорра терма жамоасига қарши ўтказилган халқаро ўртоқлик учрашувида бир неча шахсий рекордларини янгилади.\nХусусан, португалияликларнинг 7:0 ҳисобидаги устунлиги билан якунланган ушбу баҳсда Роналду терма жамоадаги 100-ғалабасини тантана қилди. Криштиану португалиялик футболчи орасида бу юзлик довондан ўтган ягона футболчи ҳисобланади. Дунёда эса фақат Испания терма жамоаси футболчилари – Серхио Рамос (129), Икер Касильяс (121) ва Хави (100) Роналдудан олдинда.\nШунингдек, Андорра дарвозасини бир маротаба ишғол қилган Роналду терма жамоадаги голлари сонини 102 тага етказди. У бу борадаги яққол пешқадам – эронлик ҳужумчи Али Дайининг рекордини янгилаши учун яна саккизта гол уриши керак.\nКриштиану Роналду ўйнаган 168 та учрашувда Португалия терма жамоаси 100 та ғалаба, 26 та дуранг ва 42 та мағлубият қайд этган.\nРоналду Португалия терма жамоасини жаҳон чемпиони қилмоқчи


Ўзбекистондаги илк Magic City тематик парки 1 июнь куни ўз эшикларини очмоқда! | Qalampir.uz\nЎзбекистондаги илк Magic City тематик парки 1 июнь куни ўз эшикларини очмоқда!\nРеклама\t28 Май 15:00 9195\nЛойиҳа муаллифлари – The Magic жамоаси 1 июнь – Халқаро болаларни ҳимоя қилиш куни муносабати билан Magic City парки очилиши ҳақида эълон қилди.\nҲозирда мавжуд чекловлар сабабли парк очилиши бир неча босқичларга бўлинган ва 1 июндан бошлаб паркнинг муайян қисмлари фаолият юритади ва қуйида шулар ҳақида сўз боради.\nПарк ҳудудида 11 та тематик кўча ва она юртимиз фахри бўлган Регистон майдончаси жойлашган бўлиб, уларнинг ҳар бири ташриф буюрувчиларни ҳайратга солиши аниқ. Масалан, Aмстердам кўчаси қадимий “сузувчи” биноларга ўхшаш уйлар билан тўла. Барселона кўчасидаги бинолар эса Aнтонио Гауди услубида барпо этилган бўлиб, улар табиий аллюзиялар билан тўлдирилган.\nШунингдек, Magic City'да Ўзбекистондаги энг катта мусиқавий фаввора ҳам жой олган. Бу оддий фаввора эмас, у парк меҳмонларига ёрқин эмоциялар улашувчи ажойиб мўжизадир. Фаввора репертуари мусиқа дунёсининг энг машҳур композицияларини ўз ичига олади. Томоша давомида эса бутун сув сатҳи бир неча сония ичида туман билан қопланиб, фаввора худди олов каби товланади.\nЯна бир эътиборга сазовор объект – бу Magic City қоқ марказида жойлашган қаср бўлиб, уни қуришда The Magic жамоаси Бавария шаҳридаги Нойшванштайн меъморий ёдгорлигидан илҳомланган. Паркнинг бу қисми маликалар ҳақидаги мультфильмларни хуш кўрувчи жажжи қизалоқларга ёқиши аниқ.\nБундан ташқари, тарихий Колизей шаклида яратилган катта амфитеатр ҳам ҳеч кимни бефарқ қолдирмайди. Хавотир олманг, бу ерда сиз гладиаторлар жангини кўрмайсиз, лекин кутилаётган ҳодисалар сизни лол қолдириши тайин.\nAсосийси эса, паркда чиройли фотосуратлар олишингиз мумкин.\nПарк янгиликларини Instagram’даги расмий саҳифада кузатиб боринг:\nМанзил: Тошкент, Бобур кўчаси, 174-уй. Мўлжал: Бешёғоч.\nРасмий сайт: magiccity.uz\n22 Сентябрь 15:47 49346\n24 Сентябрь 07:41 33469\n22 Сентябрь 16:48 28985\n23 Сентябрь 08:03 25308


12 июль, 2020, 12:20\nУнинг рақобатчисига имкон берилади\nСолигорскнинг “Шахтёр” жамоаси мураббийи Юрий Вернидуб журналистлар билан суҳбатда жамоасига янги қўшилган футболчилар ва уларнинг жамоадаги ўрни ҳақида гапирди.\nХусусан, жамоанинг икки футболчиси – Жасур Яхшибоев ва Виталий Лисакович тўпурарлар баҳсида беллашаётгани боис пенальти бўлса, уни ким тепиши ҳақидаги саволга Вернидуб қуйидагича жавоб берди.\n- Принципимиз доимо бир хил: биз бир жамоамиз. Ҳеч ким алоҳида юлдуз эмас, балки бутун жамоа билан юлдузмиз. Шу пайтгача пенальтини Виталий тепиб келган ва бу ишини давом эттиради. Ҳар бир учрашув олдидан 11 метрли нуқтадан ким зарба йўллашини ўзим айтаман. Агар Лисакович ўзини яхши ҳис қилмаётган бўлса, пенальтини Иванович тепади, - деди Вернидуб.\nТўпурар баҳсида 10 та гол билан етакчилик қилаётган Жасур Яхшибоев собиқ жамоаси “Энергетик-БГУ”нинг асосий пенальтичиси ҳисобланарди. У минскликлар таркибида тўртта голни 11 метрлик нуқтадан киритган эди.


Дини ва урф-одатлари бир-бирига жуда яқин Ўзбекистон ва Туркия муносабатлари тарихидаги янги саҳифа\nБиринчидан, Туркия дунёдаги 200 дан ортиқ мамлакатлар ичида Ўзбекистоннинг давлат мустақиллигини биринчи бўлиб тан олган ва шу тариқа унинг дунё харитасида янги давлат сифатида эътироф этилиши жараёнини бошлаб берган.\nИккинчидан, ўзбек ва турк халқларини азалий дўстлик, биродарлик ва қардошлик ришталари ўзаро боғлаб туради. Ҳар икки халқ ҳам туркий тилда сўзлашувчи бўлиб, уларнинг маданияти, дини ва урф-одатлари бир-бирига жуда яқин. Қолаверса, Туркиянинг ривожланган саноати, транспорт коммуникациялари, денгиз йўллари, қишлоқ хўжалиги, туризм салоҳияти, улкан давлатчилик тажрибаси Ўзбекистон учун муҳим аҳамият касб этади.\nТуркия Осиё ва Европа қитъалари кесишган нуқтада жойлашган, маъмурий-ҳудудий тузилишига кўра унитар давлат, бошқарув шаклига кўра эса президент-парламент республикаси ҳисобланади. Конституцияга мувофиқ Туркия Республикаси демократик, дунёвий ва социал-ҳуқуқий давлат бўлса-да, аҳолисининг деярли 95 фоизини ислом динига эътиқод қилувчилар ташкил қилганлиги боис, бу ерда ислом динига нисбатан ҳурмат анча юқори экани кузатилади.\nТуркия турли соҳаларда, ўрнак бўлса арзигулик даражада ривожланган мамлакат, ўзининг иқтисодий қудратига кўра у дунёда кучли 20-талик гуруҳи (G20) давлатларидан биридир. Бундан атиги ярим аср олдин анча қолоқ аграр мамлакат ҳисобланган Туркия ҳозирги кунга келиб, тобора индустриаллашиб бораётганини алохида таъкидлаш лозим.\nМамлакат иқтисодиётида саноатнинг улуши 28 фоизни, қишлоқ хўжалиги 15, қурилиш 6, хизматлар 51 фоизни ташкил этади. Саноат ишлаб чиқаришининг умумий ҳажмида қайта ишлаш саноати энг катта улушга эга. Кичик бизнес ва хусусий тадбиркорлик субъектлари ҳам саноат маҳсулотлари ишлаб чиқаришда ўзларининг салмоқли ҳиссасини қўшиб келмоқда. Тўқимачилик, кончилик, озиқ-овқат, кимё, фармацевтика соҳалари, энергетика, металлургия, кемасозлик, автомобилсозлик ва электр маиший товарлар ишлаб чиқариш тараққий этган. Айниқса, туризм динамик тарзда ривожланаётган тармоқ ҳисобланади.\nТуркиянинг юқоридаги жабҳалардаги ибратли ютуқларини ўрганиш, ҳозирда Ўзбекистон иқтисодиётини модернизация қилиш йўлида олиб борилаётган ислоҳотларда ушбу мамлакатнинг илғор тажрибасидан фойданиш ва турк тадбиркорлари ҳамда компанияларининг сармояларини Ўзбекистонда амалга оширилаётган турли, икки томонга ҳам фойдали бўлган қўшма лойиҳаларга жалб қилиш мамлакатимизнинг миллий манфаатларига тўлиқ мос тушади.\nҲозирда Ўзбекистон-Туркия муносабатлари жадаллик билан ривожланиб бормоқда, ижобий ўсиш тенденцияси ҳамкорликнинг барча соҳаларида яққол кўзга ташланмоқда. Бугунги кунда мамлакатимизда Туркиянинг 500 га яқин фирма ва компанияси фаолият юритмоқда. 2016 йилда икки мамлакат ўртасидаги ўзаро савдо ҳажми 1,2 миллиард АҚШ долларини ташкил этган бўлса, 2017 йилнинг тўққиз ойи мобайнида ўзаро товар айирбошлаш ҳажми 29 фоизга ошди. Ўтган йилнинг ўзида юртимизда Туркия ишбилармонлари сармояси иштирокида 20 дан ортиқ корхона ташкил этилди, 53 компаниянинг ваколатхоналари эса аккредитация қилинди. Ушбу рақамлар Ўзбекистон-Туркия муносабатларида нечоғлик улкан салоҳият борлигини ёрқин намоён этмоқда.\n2017 йилда икки мамлакат ўртасидаги муносабатларда янги саҳифа очилганини таъкидлаб этиш ўринлидир. Буни Ўзбекистон ва Туркия раҳбарлари Шавкат Мирзиёев ва Режеп Таййип Эрдўғон ўртасида йил давомида бўлиб ўтган қатор учрашувлар ҳам яққол тасдиқлайди. Хусусан, Президент Режеп Таййип Эрдўғоннинг 2016 йилнинг ноябрь ойида Самарқанд шаҳрига ташрифи давомида, 2017 йил май ойида Пекинда ўтган “Бир макон, бир йўл” форуми доирасида, 2017 йилнинг сентябрь ойи бошида Остона шаҳрида бўлган Ислом ҳамкорлик ташкилотининг Фан ва технологиялар бўйича саммити майдонларида, 20 сентябрда эса Бирлашган Миллатлар Ташкилоти Бош Ассамблеясининг 72-сессияси доирасида икки мамлакат етакчилари ўзаро учрашиб, ҳамкорликнинг истиқболлари тўғрисида фикрлашиб олган эдилар.\nЎзбекистон раҳбарининг 2017 йил 25-26 октябрь кунлари Туркияга амалга оширган ташрифи юқорида зикр этилган мулоқотнинг мантиқий давоми бўлди. Учрашув ва музокаралар чоғида мамлакатларимиз ўртасидаги сиёсий, савдо-иқтисодий, инвестициявий, транспорт-коммуникация, қишлоқ хўжалиги, транспорт, туризм, илм-фан ва бошқа соҳалардаги ҳамкорликни ривожлантириш масалалари атрофлича муҳокама қилинган эди.\nЎзбекистон Президенти Туркияга сафари давомида икки давлатнинг парламентлараро алоқаларига ҳам муҳим эътибор қаратди. Шавкат Мирзиёев, жумладан, Буюк миллат мажлисига ташриф буюриб, унинг фаолияти билан яқиндан танишиш жараёнида, парламентлар ўртасида ришталарни мустаҳкамлаш, уларнинг қонун ижодкорлиги ва парламент назорати механизмлари бўйича ўзаро тажриба алмашиш масалаларига алоҳида урғу берган эди.\nТашриф доирасида Истанбул шаҳрида икки мамлакат ишбилармонлари иштирокида ўтказилган бизнес-форумда йирик энергетика объектлари ва йўл инфратузилмасини қуриш, тўқимачилик маҳсулотлари, электр жиҳозлари, қурилиш материаллари ишлаб чиқариш, озиқ-овқат ҳамда агросаноат тармоғида замонавий саноат ва логистика марказлари ташкил этиш борасида 3,5 миллиард доллар ҳажмидаги 30 дан ортиқ лойиҳа бўйича битимлар имзолангани икки томонлама иқтисодий муносабатларга янги шиддат бахш этди.\nПрезидент Шавкат Мирзиёев яқин йилларда Ўзбекистон билан Туркия ўртасидаги товар айирбошлаш ҳажмини 3-4 миллиард долларга етказиш бўйича келишувга эришилгани, бу икки мамлакат ишбилармонлари учун кенг имкониятлар яратишини алоҳида таъкидлаган эди.\nЎта самарали кечган олий даражадаги учрашув ва мулоқотлар якунида Ўзбекистон ва Туркия ўртасидаги ҳамкорликнинг турли соҳаларига доир 20 дан зиёд ҳужжат имзоланди. Улар орасида Президентлар томонидан имзоланган Қўшма баёнот алоҳида ўрин тутди.\nШубҳасиз, Туркия Республикаси раҳбари Режеп Таййип Эрдўғоннинг яқин орада Ўзбекистонга режалаштираётган ташрифи мамлакатларимиз ўртасидаги муносабатларни янада юқори даражага олиб чиқишга ва икки давлат ўртасидаги ҳамкорликнинг муҳим истиқболларини белгилаб беришга хизмат қилади. Имзоланиши кутилаётган ҳужжатлар ва келишувлар икки давлат муносабатлари ва қардош халқлар дўстлигини ҳар томонлама мустаҳкамлаши аниқ.\nтадқиқотлар институти бўлим раҳбари\nДругие материалы в этой категории: « Тошкент вилоятида ўтказилган Қуръон мусобақаси натижалари билан танишинг\tИлк зиёратчилар Самарқандга йўл олдилар »


Шаҳар тозалиги ҳақида сўз: Наманганда нега чиқинди ташланадиган қутилар йўқ?\n8 Июл 2019 2120\nПойтахтдан келган дўстларимиз билан истироҳат боғида айланиб юриб, кўл бўйидаги ўриндиқлардан бирига ўтирдик. Суҳбатлашиб ўтириб, музқаймоқ қадоғини ташлаш учун у ёқ-бу ёққа қараб чиқинди қути қидираётган икки қизга кўзимиз тушди. Топа олишмади ва қўлларидаги чиқиндини шундоқ дарахт тагига ташлашди. Бундай муаммо Наманганда деярли ҳамма жойда бор.\nТасдиқланган меъёрларга мувофиқ, аҳоли пунктларида ҳар бир 50 метрда чиқиндиларни йиғиш ва вақтинча сақлаш учун махсус мўлжалланган қутиларни ўрнатиш кўзда тутилган. Улар кўп қаватли уйларнинг кириш жойларида ҳам туриши керак, аммо афсуски, деярли ҳеч бир жойда улар йўқ. Шундай қилиб, Уйчи кўчасида кўп қаватли уйлар қурилди, аммо меъморлару қурувчилар чиқинди қутиларни аниқ унутишган. Чорсудаги етти қаватли уй яқинида фақат кичик чиқинди қутиси ўрнатилган бўлиб, уям тўлиб-тошиб кетган. Пашша, сичқон, сувараклар аллақачон ўша жойни макон қилишган. Лекин унинг яқингинасида бир нечта умумий овқатланиш нуқталари бор, нонлар сотилади.\n- Кўп қаватли уйда яшайман ва кўп йиллардан бери бирорта ҳам чиқинди қутини кўрганим йўқ, - дейди Насиба Алимова. - Бу шунчаки, майда-чуйда гап эмас, агар биз катталар дуч келган жойга чиқинди ташлайверсак, болаларимизга қандай ўрнак кўрсатамиз? Кейин уларга жамоат гигиенасига риоя қилиш кераклигини қандай уқтирамиз?\nМаълумот учун, ташкилий-ҳуқуқий шаклидан қатъи назар ҳар бир муассаса биноси, савдо объектининг кириш (чиқиш) жойига битта ёки иккита чиқинди қути қути қўйилиши лозим, шунча қути метрога кириш-чиқиш, ер ости ва ер усти ўтиш йўллариларининг кириш (чиқиш) жойига қўйилиши керак. Наманганда бу қоидаларга амал қилинмайди. Мен тез-тез «Исфахон» супермаркети ёнидан юраман ва ер ости йўлига тушганимда кўпинча чиқиндиларга кўзим тушади.\nАлоҳида таъкидлаш жоизки, маданият ва истироҳат боғларида, ўрмон массивларида, боғларда, хиёбонларда, сквер ва аллеяларда ҳар бир 800 м2 майдонда, бир-биридан 40 метрдан кўп бўлмаган масофада (йўлак чизиғи бўйлаб ўрнатилганда) биттадан чиқинди қути қўйилиши лозим. Бозорлар, супермаркетлар ва гипермаркетларга келсак, ҳар бир 250 м2 майдонда, бир-биридан 10 метрдан кўп бўлмаган масофада чиқинди қути қўйилиши керак (савдо расталари чизиғи бўйлаб ўрнатилганда). Жамоат транспорти бекатлари бир ёки иккита қути билан жиҳозланиши лохим. Даволаш муассасалари ҳудудида ҳар 700 м2 майдон учун бир дона ўрнатиш кўзда тутилган.\nКўп қаватли уйлар, марказий майдонлар, пиёдалар йўлаги ва зоналарининг қуйи қисмида магистрал кўчалар бўйлаб, шунингдек, кўприкларда (ҳудуддан фойдаланиш интенсивлигига қараб) агар интенсив пиёдалар ҳаракати мавжуд бўлса, ҳар 50 метр жойга битта чиқинди ташланадиган қути ўрнатилиши кўзда тутилган. Гавжум жойлар учун бундай меъёр 100 метрдан ошмаслиги лозим.\n- Дуч келган жойга чиқинди ташлаш - бу нафақат шаҳар қиёфаси ва экологиясига салбий таъсир кўрсатади, қаттиқ маиший чиқиндиларни олиб чиқиш корхоналари ходимлари учун қўшимча қийинчиликлар туғдиради, балки инфекциялар тарқалиши хавфи юзага келади дегани ҳам, - дейди Давлат санитария-эпидемиология назорати вилоят маркази санитария бўлими бошлиғи Мадаминжон Тоҳиров. - Бу, айниқса, ёзда ғоят долзарб бўлади: кўплаб фуқароларимиз музқаймоқ истеъмол қилади ва салқин ичимликлар ичишгач, идишларини дуч келган жойга ташлаб кетишади. Шундай қилиб, гулхонага ташланган пластик шиша бир неча юз йил ичида парчаланиши мумкин. Бу ҳақда ўйлаш керак. Афсуски, шаҳарнинг дренаж тармоғи турли чиқиндилар билан тўлиб кетган, бу тошқин пайтида ҳаммаёқни сув босиб кетишига олиб келиши мумкин. Ҳақиқатан ҳам, бу шаҳар маъмурияти бош қотириши керак бўлган масаладир…\n«Правда Востока» газетасининг 2019 йил 5 июлдаги 135-сонида «Замолвим слово о чистоте города: почему нет урн в Намангане?» сарлавҳаси билан чоп этилган.


FitchRatings “Микрокредитбанк” фаолиятини “Барқарор” деб баҳолади\n13:20 / 11.07.2017\n2017 йилнинг 10 июль куни “Микрокредитбанк” АТБ халқаро рейтингини баҳолаш мониторинги якунлари бўйича, FitchRatings компанияси банкнинг халқаро рейтинг кўрсаткичини “B+” “Барқарор” деб баҳолади.\n"Микрокредитбанк" Ўзбекистондаги етакчи универсал тижорат банкларидан бири саналади. Унинг асосий вазифаларига кичик бизнес, хусусий тадбиркорлик субъектларига кенг кўламдаги банк ҳамда консалтинг хизматлари кўрсатиш;\nМикрокредитлар бериш йўли билан микрофирмалар, оилавий бизнес ва касаначилик ривожланишини рағбатлантириш ва қўллаб-қувватлаш хисобига тадбиркорлик соҳаси кенгайишига кўмаклашиш;\nҚарз олувчи томонидан тақдим этиладиган бизнес-режани, унинг молиявий ҳолатини, кредитни тўлаш бўйича мажбуриятлари таъминлаш манбаларини синчиклаб таҳлил этиш асосида микрокредитларнинг қайтарилишини таъминлаш;\nМикрокредит бериш бўйича хизматлар кўрсатишни кенгайтириш учун халқаро молия институтлари ҳамда етакчи хорижий банкларнинг имтиёзли кредитлари, инвестисия ва грантларини жалб этиш;\nАйниқса қишлоқ жойларда, кичик бизнес ва хусусий тадбиркорлик субъектларига хизмат кўрсатиш учун қўшимча имкониятларни таъминлайдиган филиаллар ва мини-банклар тизими орқали молиявий инфратузилмани янада ривожлантириш киради.\nЎзмиллийбанк «Ёшлик» спорт комплексини Осиё Чемпионати учун реконструкция қилди\n1 июлдан пенсиялар Халқ банки томонидан тўланиши тўлиқ жорий қилинди